**מייקל ג'וזף ג'קסון** (באנגלית: **Michael Joseph Jackson**;‏ 29 באוגוסט 1958 – 25 ביוני 2009) היה זמר, מוזיקאי, רקדן, כוריאוגרף, מפיק מוזיקלי, שחקן, מלחין ופזמונאי אמריקאי. ג'קסון, שנודע בכינויו "מלך הפופ", נחשב לאחד הזמרים המצליחים והמשפיעים ביותר בכל הזמנים.

הקריירה המוזיקלית של ג'קסון החלה בשנת 1963 כאשר הצטרף לאחיו בתור החבר הצעיר ביותר בהרכב המוזיקלי המשפחתי "חמישיית הג'קסונים". בהמשך עזב את הלהקה ופתח בקריירת סולו. אלבומו Thriller משנת 1982 נמכר מעל 110 מיליון עותקים ונשאר עד היום האלבום הנמכר ביותר בכל הזמנים, לצד ארבעה אלבומים נוספים של ג'קסון. הווידאוקליפים לשיריו "Beat It"‏, "Billie Jean" ו-"Thriller" נחשבו לפורצי דרך והשפיעו רבות על תעשיית המוזיקה בהמשך. באותה העת, שילב ג'קסון בהפקותיו מספר טכניקות ריקוד מורכבות, אשר הידועה ביותר מביניהן היא "הליכת הירח". הסגנון המוזיקלי, הסגנון הווקאלי והכוריאוגרפיה הייחודית של ג'קסון זכו לפופולריות עצומה, אשר חצתה פערי דורות, גזעים ותרבויות. הקריירה המוזיקלית של ג'קסון היוותה השראה למיליוני אנשים ברחבי העולם ואמנים רבים בתחום המוזיקה והריקוד הושפעו ממנו[דרוש מקור].

הישגים נוספים לג'קסון כוללים בין היתר שבירת מספר שיאים עולמיים שנכנסו לספר השיאים של גינס: "האמן שזכה ביותר פרסים מכל אמן אחר" (15 פרסי גראמי, 26 פרסי המוזיקה האמריקאית, 17 סינגלים אשר הגיעו למקום ראשון במצעד הפזמונים האמריקאי, ארבעה מתוכם של חמישיית הג'קסונים), ו"זמר הפופ אשר תרם הכי הרבה עבור צדקה". סך מכירות אלבומיו, המוערך בכ-780 מיליון עותקים ברחבי העולם, הפך אותו לאמן המצליח ביותר מבחינה מסחרית בהיסטוריה של המוזיקה.

לאורך השנים עיתונים שונים ברחבי העולם עסקו באינטנסיביות בחייו הפרטיים של ג'קסון, בשינויים הקיצוניים במראהו החיצוני (מבנה אפו, צבע עורו, ועוד), במערכות היחסים שניהל, וכן בהאשמות כי ביצע סדרה ארוכה של מעשים מגונים בילדים. בשנת 2019 יצא סרט תיעודי העוסק בהיסטוריה הבעייתית של ג'קסון עם ילדים.

ג'קסון נפטר ב-25 ביוני 2009 מדום לב בשל מנת יתר של הסם פרופופול, סם הרדמה המשמש בניתוחים. מותו אירע במהלך ההכנות לסבב הופעותיו האחרון, "This Is It". רופאו האישי של ג'קסון, קונראד מארי, הורשע בהריגתו ברשלנות, ונידון לארבע שנות מאסר, מתוכן ריצה שנתיים בפועל.

ב-2008 דורג ג'קסון במקום ה-25 ברשימת 100 הזמרים הגדולים בכל הזמנים של המגזין "רולינג סטון".

ביוגרפיה
--------

בית ילדותו של ג'קסון בעיר גארי שבאינדיאנה. צולם מספר ימים לאחר מותו
ג'קסון נולד בשם **מייקל ג'וזף ג'קסון** ב-29 באוגוסט 1958 בעיר גארי אשר במדינת אינדיאנה שבארצות הברית (גארי היא פרבר תעשייתי הנמצא באזור המטרופולין של שיקגו). מייקל הוא בנם השמיני מבין עשרת ילדיהם של ג'וזף (שעל שמו נקרא מייקל בשמו האמצעי) וקתרין ג'קסון. משפחת ג'קסון השתייכה באותה העת למעמד הבינוני-נמוך, האם קתרין, השתייכה לזרם עדי יהוה וגידלה את ילדיה על פיה. האב, ג'וזף, היה פועל בבית חרושת לפלדה, והופיע לעיתים עם להקת הרית'ם אנד בלוז "The Falcons". ג'ו גידל את ילדיו באופן קשוח ושתלטני ונהג להתעלל בעיקר במייקל פיזית ונפשית באמצעות מכות וכינויי גנאי. אף על פי כן, ג'קסון ציין כי דווקא החינוך הנוקשה שאביו נתן לו היה גורם משמעותי להצלחתו.

קריירה
------

### תחילת דרכו בחמישיית הג'קסונים

 ערך מורחב – **חמישיית הג'קסונים**  

בשנת 1962 החלו ג'קי, טיטו וג'רמיין ג'קסון להופיע באזור העיר גארי עם שניים משכניהם בהרכב "The Jackson Brothers". ב-1963 הצטרפו ללהקה שני האחים הקטנים, מרלון ומייקל, לאחר שכבר אז הפגינו יכולות שירה וריקוד. באמצע שנת 1967 מייקל החליף את ג'רמיין כזמר הראשי של הלהקה. באותה תקופה אימצו חברי הלהקה את השם "The Jackson Five" (בעברית: **חמישיית הג'קסונים**) כשם להקתם. בהמשך הופיעו באופן אינטנסיבי באינדיאנה ולאחר שזכו בתחרות כישרונות צעירים חשובה ב-1966 (בה ביצעו גרסת כיסוי ללהיט של הטמפטיישנס, "My Girl", בביצוע מייקל), החלו לקיים הופעות באופן מקצועי בשיקגו, אילינוי.

בהמשך הלהקה הצליחה להשיג חוזה הקלטות בחברת התקליטים המקומית "Steeltown" ובעקבות כך החלו לעבוד על אלבום הבכורה שלהם. הסינגל הראשון שהוציאו נקרא "Let Me Carry Your Schoolbooks" והוא הפך במהרה ללהיט מקומי. שנה אחר כך הוציאו את הסינגל "We Don't Have to Be Over 21) To Fall in Love)". בשנת 1968 הוחתמה הלהקה עם חברת התקליטים "מוטאון". הלהקה זכתה לפריצה הגדולה כאשר ארבעה סינגלים שלהם הגיעו למקום הראשון במצעד ה-Billboard Hot 100 האמריקני ("I Want You Back"‏, "ABC"‏, "The Love You Save" ו-"I'll Be There").

חמישיית ג'קסון נשארו עם מוטאון עד שנת 1976, וכשרצו יותר חופש מוזיקלי עברו ל"אפיק" (Epic), אך כיוון ששם הלהקה היה שייך למוטאון הם החליפו את שמם ל"הג'קסונים" (The Jacksons), כפי שהיו ידועים בשנים המוקדמות יותר. הם המשיכו להופיע ברחבי העולם, הוציאו לשווקים שישה אלבומים נוספים בין השנים 1984-1976, במהלכם היה מייקל כותב השירים הראשי של הלהקה וכתב להיטים כמו "(Shake Your Body (Down to the Ground"‏ "This Place Hotel"‏ ו-"Can You Feel It".

### קריירת הסולו המקבילה לחמישיית הג'קסונים

במסגרת הלהקה, בין השנים 1975-1972, ג'קסון הוציא לשווקים ארבעה אלבומי סולו בחברת מוטאון, בהם "Got to Be There" ו-"Ben". הפופולריות של הלהקה החלה לדעוך לקראת אמצע שנות השבעים.

בשנת 1978 ג'קסון כיכב בתפקיד הדחליל לצידה של דיאנה רוס בסרט הקולנוע המוזיקלי "הקוסם", גרסה אפרו-אמריקאית לספר הקוסם מארץ עוץ בו צוות השחקנים כולו היה אפרו אמריקנים. במהלך הפקת הסרט, נוצר לראשונה חיבור בין ג'קסון למפיק המוזיקלי קווינסי ג'ונס, אשר הלחין את פסקול הסרט. ג'קסון ביקש מג'ונס להפיק לו אלבום סולו. בעקבות כך ג'ונס הפיק לג'קסון את אלבום הסולו הראשון של ג'קסון "Off the Wall". כותבי השירים של האלבום כללו בין היתר את ג'קסון עצמו, סטיבי וונדר ופול מקרטני. האלבום יצא לשווקים בשנת 1979 וזכה להצלחה עצומה כאשר בסופו של דבר הוא מכר מעל ל-20 מיליון עותקים ברחבי העולם והפך את ג'ונס למפיק-על בתעשיית המוזיקה. למרות ההצלחה המסחרית העצומה של האלבום, ג'קסון סבר כי האלבום היה צריך לזכות להצלחה רבה יותר ובשל כך היה נחוש בדעתו לגרום לכך שאלבומו הבא יתעלה על ההצלחה של "Off the Wall".

### האלבום "Thriller" ושנות השמונים

מייקל ג'קסון עם הנשיא רונלד רייגן ורעייתו ננסי רייגן, בביקור בבית הלבן ב-1984
מייקל ג'קסון, 1988
במהלך 1982 פרש ג'קסון באופן סופי מחמישיית הג'קסונים. שיתוף הפעולה הבא בין ג'ונס וג'קסון הניב את אלבום הסולו השישי של ג'קסון "Thriller", אשר יצא לשווקים באותה שנה. האלבום אשר מכר למעלה מ-110 מיליון עותקים היה לאלבום הנמכר ביותר בכל הזמנים. האלבום זיכה את ג'קסון בשמונה פרסי גראמי (שיא עולמי) והניב להיטים כגון "Thriller"‏, "The Girl Is Mine"‏, "Billie Jean" ו-"Beat It".

ב-25 במרץ 1983, ג'קסון הופיע בשידור חי בספיישל טלוויזיוני לרגל 25 שנה לחברת מוטאון בו גם הופיע יחד עם חמישיית הג'קסונים וגם ביצע לבדו את השיר "בילי ג'ין". בהופעה זו ביצע ג'קסון לראשונה את ריקוד הליכת הירח. בשידור צפו כ-47 מיליון צופים.

ב-14 במאי 1984, ג'קסון הוזמן לבית הלבן כדי לקבל פרס מידי הנשיא רונלד רייגן, על תרומותיו הרבות לארגונים המטפלים באנשים בעלי התמכרות לאלכוהול וסמים.

בהמשך השנה ג'קסון שיחק בסרט מדע בדיוני תלת־ממדי בן 12 דקות בשם "קפטן איו", אותו ביים פרנסיס פורד קופולה והפיק ג'ורג' לוקאס. הסרט הוקרן בגני השעשועים של וולט דיסני ברחבי העולם במהלך שנות השמונים והתשעים וזכה לפופולריות רבה.

בשנת 1985 כתב ג'קסון את שיר הצדקה "We Are the World" (באנגלית: **אנחנו העולם**), יחד עם ליונל ריצ'י, אשר הופק על ידי קווינסי ג'ונס. השיר בוצע על ידי להקת על בה השתתפו האמנים הפופולריים ביותר בארצות הברית בתקופה זו. הסינגל הפך בהמשך לאחד הסינגלים הנמכרים ביותר בכל הזמנים, כאשר קרוב ל-30 מיליון עותקים שלו נמכרו ברחבי העולם. הכנסות השיר שימשו לצורך מתן סיוע לקורבנות הרעב באתיופיה באותה שנה.

שיתוף הפעולה הבא בין קווינסי ג'ונס וג'קסון הניב את אלבום הסולו השביעי של ג'קסון, "Bad", אשר יצא לשווקים בשנת 1987 וזכה להצלחה מסחרית ניכרת. נכון ל-2008, האלבום מכר מעל ל-32 מיליון עותקים ברחבי העולם, האלבום דורג כעשירי בעולם במכירות. לאחר מכן נפרדו דרכיהם של ג'ונס וג'קסון. סבב ההופעות העולמי של Bad החל ב-12 בספטמבר באותה שנה והסתיים ב-14 בינואר 1989. ג'קסון שבר שיא גינס לאחר שכ-504,000 איש נכחו בשבעה מופעים באצטדיון ומבלי. הוא ביצע בסך הכל 123 מופעים בפני קהל של 4.4 מיליון אנשים וזכה בשיא גינס נוסף כאשר סבב ההופעות גרף 125 מיליון דולרים. במהלך הסבב הוא הזמין ילדים מעוטי יכולת לצפות במופעים בחינם, נתן תרומות לבתי חולים, בתי יתומים וארגוני צדקה אחרים.

בשנת 1988, ג'קסון הוציא לשווקים את הספר האוטוביוגרפי הראשון שלו בשם "Moon Walk" ("הליכת הירח") אשר מכר מעל 200,000 עותקים. בספר, ג'קסון סיפק מידע רב על ילדותו, על התקופה בה היה שותף בחמישיית הג'קסונים ובהתעללות בו מצד אביו והחינוך הנוקשה שלו. ג'קסון ציין בספר גם כי עבר שני ניתוחי אף וניתוח פלסטי נוסף בו יצרו גומה בסנטרו. הוא ייחס את השינויים הרבים במבנה פניו לתהליכי התבגרות, להרזיה, לדיאטה צמחונית קפדנית שעבר, לשינוי סגנון השיער שלו, ולתאורה על הבמות. הספר הגיע למקום הראשון במצעד מכירות הספרים של הניו יורק טיימס.

בשנת 1988, שיחק ג'קסון בסרט הבדיוני "Moonwalker". עלילת הסרט הורכבה מקולאז' של סיפורים קצרים, קטעים מהופעותיו של ג'קסון ווידאו קליפים של ג'קסון.

ההצלחה העצומה לה זכה ג'קסון במהלך שנות השמונים הביאה לכך שזכה באותה העת לכינוי "מלך הפופ" (כינוי שניתן לו על ידי אליזבת טיילור).

### שנות התשעים

אחד מהפסלים הזהים הרבים של מייקל ג'קסון אשר מוקמו בכל רחבי אירופה במהלך קידום המכירות של אלבומו "HIStory".
במרץ 1991, ג'קסון חידש את החוזה שלו עם סוני עבור 100 מיליון דולרים. אלבום האולפן השמיני של ג'קסון "Dangerous" יצא לשווקים במהלך שנה זו. נכון לשנת 2008, האלבום מכר מעל לשבעה מיליון עותקים ברחבי ארצות הברית ומעל ל-32 מיליון עותקים ברחבי העולם. האלבום הניב להיטים כגון "Remember the Time"‏, "Black or White" ו-"Heal the World".

בשנת 1992 הקים ג'קסון את "קרן רפאו את העולם" ("Heal the World Foundation"), ארגון צדקה שתרם מיליוני דולרים. מטרותיה העיקריות של הקרן הן עזרה לילדים נזקקים, תרומה לסביבה ומימון תרופות לילדים רעבים וחולים, הן בארצות המפותחות והן בארצות הלא מפותחות. בנוסף, הקרן פעלה למניעת ניצול והתעללות בילדים וסייעה לאנשים שהיו מכורים לסמים ולאלכוהול. הקרן עבדה בשיתוף עם קרנות ומוסדות אחרים על מנת להשיג את המטרות שלה בעוצמה מלאה. מחוץ לקרן, ג'קסון היה נוהג לבקר בבתי יתומים ובבתי חולים ברחבי העולם, לחלק מתנות ולעזור בנדיבותו לממן ניתוחים של השתלות איברים וטיפולים רפואיים.

אחת ההופעות המפורסמות ביותר שלו הייתה במחצית של משחקי הסופרבול בינואר 1993. בניגוד למקובל בהופעות המחצית של הסופרבול במרבית השנים הקודמות, ג'קסון היה האמן היחיד שהופיע במחצית כולה. ב-24 בפברואר 1993 ג'קסון קיבל את "פרס האגדה החיה" בטקס פרס גראמי ה-35 בלוס אנג'לס.

במהלך פברואר 1993 העניק ג'קסון ראיון באורך 90 דקות לאופרה וינפרי, הראיון הטלוויזיוני השני שלו מאז 1979. במהלך הראיון, ג'קסון סיפר על הדרך שבה אביו התעלל בו במהלך ילדותו, וכמו כן ציין כי הוא חש שהחמיץ חלק גדול משנות הילדות שלו וציין כי הוא אחד האנשים הבודדים בעולם. כמו כן, באותו הראיון ג'קסון הכחיש שמועות בצהובונים לפיהם הוא רכש את עצמותיו של ג'וזף מריק "איש הפיל". שמועות נוספות שהכחיש בראיון זה, היו שמועות על כך שהוא ישן בתא חמצן, או על כך שהוא הלבין את עורו. בהקשר להלבנת עורו, במהלך הראיון ג'קסון חשף את עובדת היותו חולה בויטיליגו. הראיון נצפה על ידי 90 מיליון צופים בארצות הברית בלבד, והפך בכך לשידור הרביעי שאיננו שידור ספורט הנצפה ביותר בהיסטוריה של ארצות הברית. בנוסף, הראיון הגביר באופן ניכר, בזכות אומץ ליבו של ג'קסון לספר על מחלתו, את המודעות למחלת הוויטיליגו, אשר לא הייתה מוכרת במיוחד עד לאותה העת.

בשנת 1995, הוציא ג'קסון לשווקים את האלבום הכפול "HIStory". האלבום הזה הוא האלבום האישי ביותר של ג'קסון שנכתב כמעט כולו אחרי ההאשמות שהוגשו נגדו שנתיים לפני כן. הדיסק הראשון הכיל 15 מהלהיטים הגדולים ביותר של ג'קסון, בעוד שהדיסק השני הכיל 15 שירים חדשים. זהו האלבום הכפול הנמכר ביותר בכל הזמנים, כאשר 20 מיליון עותקים שלו נמכרו ברחבי העולם.

בשנת 1997 הוציא ג'קסון לשווקים את אלבום האוסף המיוחד "Blood on the Dance Floor: HIStory in the Mix", אשר הכיל רמיקסים לסינגלים הנמכרים ביותר מהאלבום "HIStory", בנוסף לחמישה שירים חדשים. המכירות של האלבום בכל העולם נאמדו על 6 מיליון עותקים נכון לשנת 2007, מה שהפך אותו לאלבום הרמיקסים הנמכר ביותר בכל הזמנים.

ביוני 1999 היה ג'קסון מעורב במספר אירועי צדקה. הוא הופיע לצד לוצ'אנו פבארוטי במופע צדקה במודנה שבאיטליה. המופע, אשר נועד לגייס כספים ארגון המלכ"ר "War Child", גייס מיליון דולרים עבור פליטי קוסובו וילדי גואטמלה. מאוחר יותר באותו החודש, ג'קסון ארגן מספר מופעי צדקה בגרמניה ובקוריאה. אמנים נוספים אשר השתתפו במופעים הללו היו סלאש, הסקורפיונז, מריה קארי, אנדראה בוצ'לי ונוספים. הכספים אשר גויסו במהלך האירוע, הועברו לקרן נלסון מנדלה לילדים, לצלב האדום ולארגון אונסק"ו.

### העשור הראשון של המאה ה-21

בספטמבר 2001 קיים שני מופעים במדיסון סקוור גארדן לציון 30 שנות קריירה. המופעים, בהשתתפות אומנים רבים שודר לאחר מכן כספיישל ברשת CBS. באוקטובר אותה שנה, ג'קסון הוציא לשווקים את האלבום "Invincible", שהגיע למקומות הראשונים בארצות הברית ובריטניה ונמכר בכ-8 מיליון עותקים. בעקבות פיגועי 11 בספטמבר, ג'קסון עזר לארגן את מופע הצדקה "United We Stand: What More Can I Give" בוושינגטון הבירה, אשר שודר ב-21 באוקטובר באותה שנה וכלל הופעות של עשרות אמנים גדולים, לרבות ג'קסון, אשר ביצע את השיר "What More Can I Give" בסיום המופע. ב-15 בנובמבר 2006 קיבל ג'קסון את פרס ה-"Diamond Award" על מכירת למעלה מ-100 מיליון אלבומים, בטקס "פרסי המוזיקה העולמית" ל-2006.

ב-11 בפברואר 2008, יום השנה ה-25 ליציאת אלבומו של ג'קסון "Thriller", הוציא ג'קסון לשווקים גרסה מחודשת לאלבום שנקראה "Thriller 25". האלבום כלל רצועה שלא פורסמה בעבר בשם "For All Time", בנוסף למספר רמיקסים אותם הפיק יחד עם אמנים פופולריים שונים כגון אייקון, פרגי, ויל.איי.אם וקניה וסט. שני רמיקסים אשר יצאו לשווקים בתור סינגלים. האלבום זכו להצלחה מתונה: "The Girl Is Mine 2008" ו-"Want to Be Startin' Somethin' 2008". האלבום הגיע באותה העת למקום הראשון במצעד המכירות בשמונה מדינות באירופה. במשך 12 שבועות האלבום מכר יותר משלושה מיליון עותקים ברחבי העולם.

ב-29 באוגוסט 2008, במסגרת חגיגות יום הולדתו ה-50 של ג'קסון, סוני הוציאה לשווקים סדרת אוספים בשם "King of Pop" המכילה את להיטיו הגדולים של ג'קסון.

בשנת 2009, נודע כי אלבומו "Thriller" עתיד להיות מומחז בברודוויי.

במרץ 2009, הודיע ג'קסון לראשונה במסיבת עיתונאים בלונדון כי במהלך יולי הוא מתכנן לערוך בלונדון 10 הופעות ענק בשם "This Is It" לאחר עשור ללא הופעות. סבב ההופעות, אשר אמור היה להיות סבב ההופעות הגדול ביותר של ג'קסון מאז סבב ההופעות העולמי של אלבומו "HIStory" בשנת 1997, נחשב באותה העת על ידי רבים לאחד מהאירועים המוזיקליים החשובים ביותר של השנה כאשר למעלה ממיליון צופים היו אמורים לצפות במופעים. ג'קסון ציין במקביל, כי הוא מעוניין לפרוש לצמיתות לאחר סבב ההופעות. תוך שעות ספורות נמכרו כל הכרטיסים (זוהי שבירת שיא למכירת הכרטיסים המהירה ביותר), בעקבות כך ג'קסון התחייב לערוך 50 מופעים שונים. בשבועות שקדמו לסבב ההופעות ג'קסון התכונן לסבב ההופעות בלוס אנג'לס יחד עם הכוריאוגרף והבמאי קני אורטגה. סבב ההופעות אמור היה להיערך בין 13 ביולי 2009 ל-6 במרץ 2010, אך לא יצא לפועל עקב מותו של ג'קסון.

### מותו, טקס האשכבה לזכרו והלווייתו

מייקל ג'קסון בלאס וגאס, נבדה, 2003
ב-25 ביוני 2009, פחות משלושה שבועות לפני תחילת סבב ההופעות הצפוי שלו, לקה ג'קסון בדום לב באחוזה אותה שכר במחוז הולמבי הילס שבלוס אנג'לס. לאחר שניסיונות ההחייאה אותם ביצע רופאו האישי כשלו, הוזמן צוות חובשים ממחלקת מכבי האש של לוס אנג׳לס וביצע ניסיונות החייאה ממושכים במקום ובאמבולנס בדרך למרכז הרפואי על שם רונלד רייגן ובמשך שעה לאחר מכן. בשעה 14:26 נקבע מותו של ג'קסון. דקות ספורות לאחר מכן, אחיו של מייקל, ג'רמיין, בישר לעולם על מות אחיו באמצעות אמצעי התקשורת. בשל ספקות לגבי סיבת מותו של ג'קסון, לבקשת המשפחה בוצעה בו נתיחה שלאחר המוות משפטית נוספת מספר ימים לאחר מותו.

ב-7 ביולי 2009 ערכה המשפחה טקס אשכבה פרטי לג'קסון, בבית הקברות "פורסט לואן" שבלוס אנג'לס, ולאחר מכן נערך טקס אשכבה ציבורי בהיכל הספורט סטייפלס סנטר בלוס אנג'לס בהשתתפות אלפי מוזמנים. הטקס שודר בתחנות הטלוויזיה הגדולות ברחבי העולם, ועל פי ההערכות צפו בו יותר ממיליארד איש בשידור חי. מספר הצופים בטקס האשכבה בארצות הברית נאמד, על פי נילסן, ב-31.1 מיליון איש. סטיבי וונדר, ליונל ריצ'י, מריה קארי, ג'ון מאייר, ג'ניפר הדסון, אשר, ג'רמיין ג'קסון ושאהין ג'אפרגולי הופיעו במהלך הטקס. ברי גורדי וסמוקי רובינסון קראו הספדים, בעוד שקווין לטיפה קראה שיר בשם "We had him" ("לנו היה אותו"), שנכתב לרגל האירוע על ידי מאיה אנג'לו. בתו בת ה-11 של ג'קסון, פאריס מייקל קתרין ג'קסון, בכתה כאשר סיפרה לקהל: 

> 
> "מאז שנולדתי, אבא היה האב הטוב ביותר שאתם יכולים לדמיין... רק רציתי להגיד שאני אוהבת אותו... כל כך הרבה.
> 
> 
> 
> 

ארונו של ג'קסון לא נטמן בבית הקברות לאחר הטקס, ובני משפחתו לא הודיעו לתקשורת היכן ייקבר. הלווייתו של ג'קסון התקיימה ב-3 בספטמבר 2009 בטקס פרטי בבית העלמין "פורסט לואן" שבקליפורניה.

הדיווחים הרשמיים ציינו כי מותו של ג'קסון נגרם משימוש בכדורי שינה שבראשם סם השינה פרופופול אשר ניתנו לו על פי בקשתו, על ידי רופאו האישי, קונארד מארי. ב-8 בפברואר 2010 הגישה פרקליטות מחוז לוס אנג'לס כתב אישום נגד מארי באשמת מה שכונה "הריגה ללא כוונת זדון". הרופא הורשע בהריגתו של ג'קסון ונדון לארבע שנות מאסר.

### לאחר מותו

כוכבו של ג'קסון בשדרת הכוכבים שבהוליווד לאחר מותו
במהלך השעות שלאחר מותו של ג'קסון, חלה עלייה משמעותית במכירת אלבומיו. האלבום "Thriller", שיצא לשווקים לראשונה בשנת 1982, דורג במקום הראשון במצעד ההורדות של חנות המוזיקה המקוונת iTunes, ואילו שמונה אלבומים נוספים דורגו ב-40 המקומות הראשונים. בבריטניה, בה היה אמור ג'קסון להופיע כעבור מספר שבועות אילולא נפטר, הגיעו 15 מאלבומיו ל-15 המקומות הראשונים במצעד של חברת אמזון.

באוקטובר 2009 דלף לאינטרנט, כמה שעות לפני היציאה הרשמית ב-12 באוקטובר, סינגל חדש של ג'קסון בשם "This Is It" שאמור היה ללוות את המופע הגרנדיוזי שתכנן להעלות בלונדון ומשמש כעת כשם הסרט באורך מלא, שיצא לאקרנים ב-28 באוקטובר, אשר תיעד את החזרות האחרונות של ג'קסון לפני מותו. יומיים לפני יצאת הסרט לאקרנים, יצא אלבום כפול הנושא את אותו השם, שכולל גרסאות מקוריות ל-14 שירים המופיעים בסרט כולל מיטב הלהיטים של ג'קסון, ומסתיים עם הסינגל החדש בגרסה מקורית ובגרסה מיוחדת בליווי ה"ג'קסונים". כמו כן, האלבום הכפול יכלול גרסאות מוקדמות ונדירות של שלושה מלהיטיו ("Beat It"‏, "Wanna Be Startin'"‏, "Somethin'" ו-"She's Out Of My Life") ותמונות בלעדיות מהחזרות האחרונות.

ב-28 באוקטובר 2009 יצא לאקרנים ברחבי העולם הסרט התיעודי "This Is It" אשר הופק על ידי סרטי קולומביה והכיל קטעים מהחזרות לסבב ההופעות. הסרט הוקרן במשך שבועיים ברחבי העולם. הסינגל החדש בשם "This Is It" יצא לשווקים ב-12 באוקטובר 2009, כאשר האלבום החדש בעל אותו השם יצא לשווקים ברחבי העולם ב-26 באוקטובר. הסרט הפך לסרט התיעודי הריווחי ביותר בכל הזמנים עם הכנסות של מעל ל-252 מיליון דולרים.

בדצמבר 2009 יצא לאור ספר חדש שנקרא "האופוס של מייקל ג'קסון" שהוא בעצם פרויקט מיוחד שהכינו קרוביו לקראת חג המולד. הספר כולל 404 עמודים של סיפורים ותמונות נדירות מחייו האישיים של ג'קסון שלא פורסמו בעבר. גם למעריציו של ג'קסון הייתה הזדמנות לתרום לחלק מהספר ואלפי מעריצים מכל רחבי העולם שלחו תצלומים, עבודות אומנות ומחוות שכתבו לג'קסון. עורכי הספר בחרו את העבודות הסופיות שזכו להיכלל בספר. הספר הוא כבד במיוחד, גדול ממדים וכרוך בעור שחור ומחירו כ-249 דולר.

בעקבות העלייה המסיבית במכירות של אלבומיו של ג'קסון לאחר מותו, הודיעה חברת סוני ב-16 במרץ 2010 כי הם חידשו את החוזה עם היורשים של זכויות היוצרים של שיריו של ג'קסון אשר היה אמור לפקוע בשנת 2015. במסגרת החוזה המחודש היו מתוכננים לצאת לשווקים בשנים הבאות עשרה אלבומים חדשים של ג'קסון עם חומר שלא פורסם בעבר. האלבום החדש הראשון יועד לצאת לשווקים בנובמבר 2010, והאלבום האחרון יועד לצאת לשווקים לפני דצמבר 2017, אך כבר לא יצא.

ב-19 בנובמבר 2010 יצא לשווקים מארז ה-DVD של ג'קסון "Michael Jackson's Vision" אשר מכיל אוסף סרטים קצרים של ג'קסון אשר כולל את הווידאו קליפ "One More Chance" שלא שודר מעולם.

ב-23 בנובמבר 2010 יצא לשווקים משחק הווידאו "Michael Jackson: The Experience", אשר פותח על ידי חברת משחקי הווידאו Ubisoft. המשחק מאפשר לשחקן לבצע את מהלכי הריקוד הנודעים של ג'קסון תוך כדי שירה באמצעות טכנולוגיית התנועה של קונסולות המשחקים החדישות.

ב-10 בדצמבר 2010 יצא לשווקים האלבום "Michael", אשר מכיל שירים ישנים של ג'קסון אשר לא יצאו לשווקים מעולם. השיר "Hold My Hand", אותו הקליט ג'קסון במקור בשנת 2007 יחד עם הזמר אייקון, היה הסינגל הראשון מתוך האלבום אשר יצא לשווקים.

ב-7 בנובמבר 2011, כשנתיים לאחר מותו של ג'קסון, רופאו האישי של ג'קסון קונרד מוריי(אנ') נמצא אשם בהריגתו. ב-29 בנובמבר 2011, גזר בית המשפט על ד"ר מוריי את העונש המקסימלי הקבוע בחוק - 4 שנות מאסר.

בטקס בילבורד 2014, הוצגה הולוגרמה של ג'קסון, שר את השיר "Slave to the Rhythm" מאלבומו האחרון.

את כלל הזכויות על יצירותיו המוזיקאיות שפורסמו טרם מותו ואלו שטרם יצאו לאחר מותו, שמרו קרובי משפחתו ועליהם קיבלו תגמולים גם לאחר מותו.

ב-18 באפריל 2025 צפוי לצאת סרט ביוגרפי על חייו בשם "Michael". את הסרט ביים אנטואן פוקואה. אחיינו של ג'קסון, ג'עפר ג'קסון, אמור לככב בתפקידו הגדול הראשון בסרט. הפקת הסרט תחל ב-22 בינואר 2024.

חייו האישיים
------------

### מערכות יחסים

במהלך סוף שנות השבעים ותחילת שנות השמונים ניהל מערכת יחסים קצרה ומתוקשרת עם השחקנית זוכת פרס האוסקר טייטום אוניל. במהלך שנות השמונים ניהל מערכת יחסים קצרה ומתוקשרת עם השחקנית ברוק שילדס. שילדס ציינה בשנת 2009 כי על אף שג'קסון מעולם לא הציע לה להתחתן עמו באופן רשמי, ג'קסון נהג לשוחח עימה פעמים רבות על האפשרות שהם יתחתנו ויגדלו יחד ילדים מאומצים. כמו כן ציינה כי באותה העת היא הסתייגה מהצעותיו של ג'קסון.

#### הנישואים לליסה מארי פרסלי

ב-26 במאי 1994 נישא ג'קסון בחשאיות בטקס פרטי ברפובליקה הדומיניקנית לזמרת-יוצרת ליסה מרי פרסלי, בתו של אלביס פרסלי. הזוג הכחיש את קיום טקס הנישואים כמעט חודשיים שלמים לאחר שנישא. רק ב-1 באוגוסט 1994 נודע לראשונה בכלי התקשורת על נישואיהם של ג'קסון ופרסלי.

פרסלי וג'קסון נפגשו לראשונה בשנת 1975, במהלך מספר הופעות של משפחת ג'קסון בקזינו MGM Grand Hotel and Casino בלאס וגאס כאשר פרסלי הייתה בת שבע. השניים נפגשו בשנית באמצעות חבר משותף בתחילת שנת 1993. לאחר המפגש הם נשארו בקשר טלפוני מדי יום. כאשר ההאשמות בדבר ההתעללות המינית בג'ורדן צ'נדלר החלו להתפרסם בכלי התקשורת, פרסלי סיפקה לג'קסון תמיכה רגשית. אף על פי כן היא ציינה כי באותה העת היא הייתה מודאגת מאוד ממצבו הבריאותי המדרדר של ג'קסון וההתמכרות שלו לסמים. כמו כן פרסלי ציינה כי "אני מאמינה שהוא לא עשה שום דבר רע ושהוא נאשם בטעות ובשל כך התאהבתי בו. רציתי להציל אותו. הרגשתי שאני מסוגלת לעשות זאת." באחת משיחות הטלפון שהתקיימו בין השניים, פרסלי ציינה כי ג'קסון היה מסומם, מבולבל והזייתי. זמן קצר לאחר מכן, היא שכנעה אותו ליישב את ההאשמות בבית המשפט ולעבור שיקום. ג'קסון הציע נישואין לפרסלי, ארבעה חודשים בלבד לאחר שהקשר ביניהם חודש, במהלך שיחת טלפון אשר התקיימה בסתיו 1993.

באותה העת, גורמים שונים בכלי התקשורת העריכו כי נישואיהם של ג'קסון ופרסלי היו תעלול יחצני אשר נועד לשפר את תדמיתו של ג'קסון בלבד ולהסיט את תשומת הלב מההליכים המשפטיים שהתנהלו באותה העת נגד ג'קסון.

פרסלי הופיעה בווידאו קליפ של ג'קסון לשיר "You Are Not Alone", שיר אהבה מאלבומו "HIStory".

ג'קסון ופרסלי התגרשו ב-20 באוגוסט 1996.

#### הנישואים לדבי רואו

במהלך סבב ההופעות העולמי של אלבומו HIStory, ג'קסון נישא לאחות הדרמטולוגית דבורה ג'ין רואו ב-14 בנובמבר 1996 בטקס מאולתר בחדר המלון בו שהה בסידני שבאוסטרליה. במהלך שלוש שנות נישואיהם רואו ילדה את שני ילדיו הבכורים של ג'קסון.

ג'קסון פגש לראשונה את רואו באמצע שנות השמונים לאחר שאובחן במחלת הוויטיליגו. במשך שנים רבות טיפלה רואו בג'קסון והעניקה לו תמיכה רגשית. במקור, לא היו לשניים שום תוכניות להתחתן, אבל לאחר שרואו נכנסה להריון, אמו של ג'קסון שכנעה אותם לעשות כן. ב-8 באוקטובר 1999 התגרשו בני הזוג ורואו העבירה את המשמורת על הילדים לאחריותו של ג'קסון וויתרה על זכויותיה כהורה.

### אבהות

מייקל ג'קסון ובנו ביורודיסני, 2006
ג'קסון היה אב לשלושה ילדים:

* מייקל ג'וזף ג'וניור (נודע בעיקר בכינוי "פרינס"), אשר נולד ב-13 בפברואר 1997 מנישואיו של ג'קסון לדבי רואו.
* פאריס מייקל קתרין, אשר נולדה ב-3 באפריל 1998 מנישואיו של ג'קסון לדבי רואו.
* פרינס מייקל השני (נודע בעיקר בכינוי "בלאנקט"), אשר נולד ב-24 בפברואר 2002 באמצעות הפריה מלאכותית ואם פונדקאית שזהותה נותרה חסויה.

ב-20 בנובמבר 2002 כאשר ג'קסון התארח במלון אדלון בברלין, הוא הוציא את בנו בלאנקט, אשר היה באותה העת בן 11 חודשים בלבד, אל מרפסת חדרו והחזיק אותו מעבר למעקה הבטיחות אל המעריצים שחיכו לו למטה. התמונות של האירוע אשר זכו לכיסוי תקשורתי נרחב גרמו לתדהמה רבה ולפיקפוק בקרב רבים לגבי הכשירות של ג'קסון כהורה. ג'קסון ציין בעקבות האירוע כי זו הייתה טעות איומה מצדו והתנצל על מעשיו.

לאורך כל השנים תמיד כאשר ילדיו של ג'קסון הופיעו בפומבי, הוסתרו פניהם באמצעות מסכות בטענה כי צעד זה נועד להבטיח את שלומם תוך שמירה על זהותם. דבי רואו ציינה בעבר כי ג'קסון הגה את הרעיון בעקבות איומי המוות האנונימים הרבים אותם נהג לקבל ובשל החשש מניסיון חטיפה אפשרי של אחד מילדיו.

ב-30 ביוני 2009, החלו להתפרסם בתקשורת שמועות על כך שג'קסון איננו כלל אביהם הביולוגי של ילדיו. בראיון שהתקיים עימה ביולי 2009, טענה דבי רואו, אימם של שניים משלושת ילדיו של ג'קסון (מייקל ג'וזף ג'וניור ופאריס מייקל קתרין) כי, "מייקל היה גרוש ובודד ורצה ילדים. אני הייתי היחידה שהסכימה ללדת את ילדיו. הצעתי לו את רחמי – זאת הייתה מתנה. זה היה משהו שעשיתי כדי לשמח אותו. הייתי רק כלי קיבול, זה לא היה הזרע של מייקל. קיבלתי על זה תשלום, והמשכתי הלאה. אני יודעת שלעולם לא אראה יותר את הילדים".

ב-3 באוגוסט 2009, מעל לחודש לאחר מותו של ג'קסון, פסק בית המשפט כי בהתאם לצוואתו של ג'קסון, המשמורת הקבועה על ילדיו של ג'קסון תועבר לאמו, קתרין ג'קסון. כמו כן פסק בית המשפט כי לאחר שקתרין תלך לעולמה המשמורת תעבור לזמרת דיאנה רוס, ידידתו הטובה של ג'קסון.

### מצבו הבריאותי ומראהו החיצוני

#### מחלת הוויטיליגו (בהרת)

ג'קסון שנתיים לאחר שאובחן כחולה במחלת הוויטיליגו, בתצלום ג'קסון נמצא בשלבים המוקדמים של המחלה
במהלך שנות התשעים עורו של ג'קסון הפך ללבן לגמרי.
צבע עורו של ג'קסון היה כהה, בהתאם למוצאו האפרו אמריקאי. אך החל מאמצע שנות השמונים צבע עורו החל להפוך בהיר יותר באופן הדרגתי עקב מחלת הוויטיליגו (בהרת) בה לקה כשהיה בשנות ה-20 לחייו. שינוי זה זכה לכיסוי תקשורתי נרחב, כולל שמועות שהוא מלבין את עורו. ג'קסון ציין בעבר כי מחלת הוויטיליגו שכיחה בקרב משפחתו של אביו. לאורך השנים המשיכה המחלה להתפשט בכל חלקי גופו וג'קסון טשטש את הבדלי הצבעים של עורו באמצעות איפור, דבר אשר גרם לו להיראות חיוור למדי. מכיוון שהאזורים הבהירים על גופו רגישים מאוד לשמש ג'קסון לקח עמו באופן קבוע שמשייה לכל מקום על מנת שלא להיחשף לקרני השמש. בשנת 1986 עבר ג'קסון סדרת טיפולים קוסמטיים בפניו, בצווארו ובידיו במטרה להסוות את התפרצות המחלה.

תדמיתו של ג'קסון נפגעה רבות בשל שינוי גוון העור שלו, בעיקר משום שרבים האשימו אותו בכך שהוא מתכחש לשורשיו ולגזעו, זאת על אף שג'קסון ציין לכל אורך השנים כי הוא גאה בהיותו אפרו-אמריקאי ושאין באפשרותו לעשות דבר נגד המחלה הקשה.

בנתיחה שלאחר המוות אומתה טענתו של ג'קסון כי סבל מן המחלה, והדבר נחשף בציבור במשפטו של רופאו.

#### מחלת הלופוס (זאבת)

ג'קסון היה חולה בלופוס עורי (זאבת), דבר שגרם לפגיעה בצורת אפו של ג'קסון. כאשר ג'קסון עבר ניתוח שכשל הוא נכנס לסדרת ניתוחים שהצליחה לשקם את אפו. במהלך השנים ג'קסון ספג עלבונות וביקורות רבות על אפו, אך מעולם לא הגיב בנושא זה.

#### ניתוחים פלסטיים

בשנת 1979 ג'קסון שבר את אפו במהלך ביצוע של ריקוד מורכב. ניתוח האף שעבר בעקבות כך לא היה מושלם וג'קסון התלונן על קשיי נשימה אשר לטענתו עלולים להשפיע על הקריירה שלו. הוא הופנה בהמשך לד"ר סטיבן הופלין אשר ביצע את ניתוח האף השני של ג'קסון.

תיקו הרפואי של ג'קסון מעולם לא התפרסם אך מומחים ומנתחים פלסטיים שונים שיערו כי הוא עבר מספר ניתוחי אף, ניתוח במצח, בשפתיים, וניתוח בעצם הלחי. ג'קסון מצדו טען כי הוא עבר במשך חייו רק שני ניתוחי אף ולא שום ניתוח אחר על פניו, אם כי בשלב מסוים הוא ציין כי עבר ניתוח להוספת גומה בסנטר.

#### משקל גוף

ג'קסון איבד משקל רב במהלך שנות השמונים המוקדמות בשל שינויים בתזונה. לאורך השנים הועלו השערות בתקשורת כי ג'קסון סבל מאנורקסיה נרבוזה. ג'קסון סבל גם מירידה קיצונית במשקלו באופן חוזר ונשנה בשלבים מאוחרים יותר בחייו. רופאים שונים הניחו גם כי הוא סבל מתפיסת גוף שלילית, מצב פסיכולוגי שגרם לג’קסון לנטייה לדמיין פגמים גופניים עצמיים, אולם איש מלבדו לא היה מסוגל לראות את הפגמים הללו.

#### כוויות בקרקפת

ב-27 בינואר 1984 ג'קסון ואחיו השתתפו בפרסומת לפפסי בלוס אנג'לס. בשל טעות בפירוטכניקה שערו של ג'קסון עלה בלהבות במהלך צילומי הפרסומת וג'קסון ספג כתוצאה מכך כוויות מדרגה שנייה על הקרקפת. בעקבות כך, ג'קסון נזקק לטיפול רפואי ממושך ולטיפול קוסמטי על מנת להסתיר את הצלקות שנותרו לו בקרקפת. ג'קסון מעולם לא החלים לחלוטין מפציעה זו, ולכן נהג ללבוש פאה.

### מצבו הכלכלי

אחוזת נוורלנד בשנת 2008
במהלך שנות השמונים ג'קסון התעשר מאוד והחל לרכוש נכסים במיליוני דולרים בהם גם הזכויות על מרבית שירי להקת הביטלס עליהן שילם 47.5 מיליון דולרים.

במרץ 1988, ג'קסון רכש קרקעות בעלות של 17 מיליון דולר במחוז סנטה ברברה שבקליפורניה לצורך בניית אחוזת ענק שקרא לה "Neverland" ("ארץ לעולם לא"). בהמשך הוא בנה במתחם האחוזה לונה פארק פרטי, גן חיות פרטי ואולם קולנוע פרטי. ערך האחוזה נאמד בשנת 2003 על סך 100 מיליון דולרים.

ההכנסות השנתיות של ג'קסון בשנות השמונים ובשנות התשעים מוערכת בכ-50 מיליון דולר. בשנת 2003, סך הכנסותיו לאורך הקריירה הוערכו בכ-2 מיליארד דולר.

למרות ההכנסות הגבוהות מהן נהנה במשך הקריירה, ג'קסון שקע בחובות כבדים בשל אורח החיים הראוותני שניהל ובמהלך העשור הראשון של המאה ה-21 הוא לווה כספים רבים במטרה להציל את אחוזתו מעיקול.

בשנת 2007 ג'קסון וסוני רכשו את חברת ההפצה של ויאקום Famous Music LLC. עסקה זו העניקה לג'קסון את הזכויות על השירים של אמנים רבים בהם אמינם, שאקירה ובק. בנוסף במהלך שנת 2016 מנהלי עיזבונו של ג'קסון החליטו למכור את חלקו בקטלוג, על מנת לשלם את החלק הנותר מהחובות שהותיר אחריו, התמורה למכירה הייתה 750 מיליון דולר בקירוב.

הונו של ג'קסון נאמד בשנת 2007 בכ-236.6 מיליון דולרים.

#### השמועות בצהובונים

לאורך השנים נפוצו סיפורים סנסציונים שונים בתקשורת אודות אישיותו של ג'קסון. הבולטים שבהם היו:

* בשנת 1986, הצהובונים פרסמו ידיעה לפיה ג'קסון ישן בתא לחץ המאפשר לו מתן חמצן במינונים גבוהים לצורך האטת תהליך ההזדקנות שלו. אל הידיעה צורפה גם תמונה של ג'קסון בה הוא שוכב בתא לחץ מסוג זה. ג'קסון סיפר שבעקבות הכוויות שקיבל בצילומים לפרסומת פפסי, קיבל פיצויים והחליט לתרום את כל הכסף להקמת תא לטיפול בכוויות, ושכב בתא זה כדי לבחון אותו, אך צלם פפראצי שהיה שם באותו הרגע צילם אותו והתמונה הופצה ברחבי העולם.
* כאשר ג'קסון רכש שימפנזה בשם באבלס, נטען בצהובונים כי זוהי דוגמה לנתק של ג'קסון מן המציאות.
* במהלך שנות השמונים נטען גם כי ג'קסון מעוניין לרכוש את עצמותיו של ג'וזף מריק ("איש הפיל"). ג'קסון טען כי זה שטויות. "אני אוהב את איש הפיל אבל איפה אני אשים עצמות? ולמה אני צריך אותן?"

### השתייכות דתית

בילדותו משפחתו של ג'קסון השתייכה לזרם הנוצרי עדי יהוה. בשנת 1985 החליט ג'קסון להתנער מהשתייכותו לזרם עדי יהוה בתגובה לכך שהקהילה החרימה את הווידאו קליפ של Thriller.

במהלך 2008 נפוצה שמועה לא מבוססת באמצעי התקשורת ברחבי העולם על כך שג'קסון התאסלם אשר התבססה על כתבה בצהובון הלונדוני The Sun‏ מ-21 בנובמבר 2008. השמועה אשר לא התבססה על מקור מהימן לא אומתה מעולם ואף הוכחשה על ידי עורך הדין של ג'קסון לונדל מקמילן, על ידי קט סטיבנס והמוזיקאי הקנדי המוסלמי דאוד וארנסבי אשר נטען כי נכחו בטקס. בנוסף לכך, ניתן להניח כי השמועות על כך שג'קסון התאסלם אינן מבוססות ואף מופרכות משום שלא ערכו לג'קסון טקס הלוויה מוסלמי ומשום שילדיו לא גדלו כמוסלמים.

### האשמות במעשים מגונים בילדים

#### ג'ורדי צ'נדלר

בקיץ 1993 הואשם ג'קסון בביצוע מעשים מגונים בנער בן 13 בשם ג'ורדי צ'נדלר, בנו של רופא שיניים בשם אוון צ'נדלר. צ'נדלר אשר העיד בפני פסיכיאטר ובפני המשטרה, תחת השפעת סם הרגעה אותו נתן לו אביו, טען כי ג'קסון התעלל בו מינית, כולל אקטים של נשיקות, אוננות ומין אוראלי בעת שהוא התארח באחוזת נוורלנד. כמו כן צ'נדלר סיפק תיאור מפורט של איבר המין של ג'קסון. באותה התקופה אביו של ג'ורדי, אוון צ'נדלר הוקלט בחשאי כאשר הוא מאיים לפגוע בקריירה המוזיקלית של ג'קסון אם לא ייענו לתביעותיו. כמו כן, אוון צ'נדלר ניסה לנהל משא ומתן עם ג'קסון על הסדר כספי תמורת שתיקתו. מקורביו של ג'קסון טענו באותה העת כי ג'ורדי צ'נדלר היה קורבן לאב קנאי אשר מטרתו הבלעדית הייתה לסחוט כספים מג'קסון.

בעקבות ההאשמות החלה חקירה רשמית, על אף שאימו של ג'ורדי התעקשה כי ג'קסון איננו אשם. במהלך החקירה נערך חיפוש מקיף באחוזתו של ג'קסון. ילדים רבים ובני משפחתו של ג'קסון אשר נחקרו לא קשרו אותו למקרים אחרים של התעללות בילדים. במסגרת החקירה המשטרתית ג'קסון נאלץ להסכים לחיפוש גופני פולשני במהלכו נבדק אם איבר מינו של ג'קסון תואם לתיאורים אותם סיפק ג'ורדי. מקורביו של ג'קסון ציינו בעבר כי ג'קסון מעולם לא התאושש מההשפלה אותה עבר בבדיקה הגופנית.

ההאשמות שלא הוכחו מעולם יושבו לבסוף מחוץ לכותלי בית המשפט בהסדר כספי שחברת הביטוח של סיבוב ההופעות של מייקל ג'קסון שילמה. פרשה זו פגעה באופן ניכר בקריירה המוזיקלית של ג'קסון, בתדמיתו ובהצלחתו.

#### גאווין ארוויזו

בשנת 2003 הואשם ג'קסון בשנית בביצוע מעשים מגונים, הפעם בנער בן 13 בשם גאווין ארוויזו. ההאשמות הועלו בעקבות ההקרנה של הסרט התיעודי "Living With Michael Jackson" במהלכו נראו ג'קסון וארוויזו מחזיקים ידיים בעת שארוויזו התארח באחוזת נוורלנד בשל מחלה סופנית ובעזרתו של ג'קסון החלים מהמחלה. כמו כן, במהלך הסרט צוין כי ילדים המתארחים באחוזת נוורלנד נוהגים לבקש לישון עם ג'קסון.

רצף של מאורעות אשר התרחשו לאחר הקרנת הסרט, הביא את אמו של הנער לפנות לייעוץ משפטי, שבגינו נשלחה המשפחה כולה לחוות דעת אצל פסיכולוג. אחיו של גאווין טען שהיה עד ראייה ליחסי מין בין גאווין לג'קסון. בשל גילו הצעיר של גאווין, היה מחויב הפסיכולוג לדווח לרשויות על המעשה. ביוני 2003 נפתחה חקירה רשמית במשרד השריף שבסנטה ברברה, ובחודש יולי נחקרה המשפחה בפעם הראשונה. ב-18 בנובמבר פשט צוות של יותר מ-70 חוקרים ממשרד התובע המחוזי וממשרד השריף על אחוזת נוורלנד, עם צו חיפוש.

במהלך השנתיים שעברו בין האישומים למשפט עצמו, ג'קסון התמכר לדמרול וירד במשקל באופן ניכר. המשפט החל ב-31 בינואר 2005 בסנטה מריה שבקליפורניה ונמשך חמישה חודשים עד אשר ב-13 ביוני 2005 חבר המושבעים זיכה את מייקל ג'קסון מכל 12 האישומים שבהם הואשם. בין האישומים: מעשה מגונה בקטין, ניסיון לשכר קטין וחטיפה. במהלך המשפט, נתפס השופט במשפטו של מייקל ג'קסון, טום סנדון על זיוף ראיות נגד ג'קסון, זאת נאמר מעד ראייה שנכח והיה עד בבית המשפט. העד אומר כי הוא ראה את סנדון נתפס על זיוף טביעות אצבעות, על עדויות טלפון שניסה לייצר ועוד.

לאחר המשפט, בצעד מתוקשר היטב עבר ג'קסון להתגורר באופן זמני באי בחריין שבמפרץ הפרסי, כאורחו של השיח' עבדאללה.

### הסרט התיעודי "לעזוב את נוורלנד"

בשנת 2019 יצא לאקרנים הסרט התיעודי "לעזוב את נוורלנד". הסרט חשף עדויות חדשות שלא הוצגו קודם לכן ולפיהן ג'קסון התעלל לכאורה מינית בילדים. הסרט הוצג לראשונה ב-25 בינואר 2019 בפסטיבל הסרטים סאנדנס ביוטה שבארצות הברית. הסרט הופק ובוים על ידי דן ריד. הגברים המעידים בסרט, וייד רובסון (אותו פגש ג'קסון לאחר שזכה בתחרות ריקוד בסגנון שהיה ייחודי לג'קסון) וג'יימס סייפצ'ק (אותו פגש ג'קסון לראשונה על סט פרסומת לפפסי שצילמו יחד), טענו כי כשהיו בני שבע ועשר ניהלו "מערכות יחסים ארוכות" עם ג'קסון. בסרט מרואיינים גם אימהותיהם, אחיהם ונשותיהם. הסרט חושף כי ג'קסון אנס לכאורה את הילדים, העלים ראיות ובנה מקומות מסתור על מנת שמעשים אלו לא יתגלו.

לאחר הקרנת הסרט בשנת 2019 חלה ירידה בהשמעות שיריו ובנוכחותו הציבורית. תחנות רדיו ציבוריות שונות (ביניהן גם בישראל) הודיעו כי יפסיקו או יפחיתו את השמעת שיריו, וחברות פרסום שונות הפחיתו את השימוש בדמותו ובמוצריו לצורך פרסום.

מורשת והשפעה
------------

הכוכב של ג'קסון בשדרת הכוכבים של הוליווד
ההצלחה הרבה של המוזיקה והווידאוקליפים של ג'קסון, ובמיוחד הווידאוקליפים Billie Jean, Beat It ו-Thriller אשר נחשבו לפורצי דרך, השפיעו רבות על תעשיית המוזיקה וסייעו לערוץ MTV בעת שהיה בראשית דרכו בשנות ה-80 להיכנס לתודעה הציבורית, והובילו את המיקוד של הערוץ ממוזיקת רוק למוזיקת פופ ו-R&B.

ג'קסון השפיע על אמני היפ הופ, רוק, פופ ו-R&B עכשוויים רבים בהם ביונסה, מריה קארי, ג'ון מאייר ולני קרביץ אשר הכירו בחשיבותו של ג'קסון על מוזיקת הפופ העכשווית.

לאחר מותו של ג'קסון, ערוץ MTV שידר תוכניות ספיישל רבות שהתמקדו בקריירה של ג'קסון ווידאו קליפים ישנים רבים שלו כמחווה עד להלווייתו של ג'קסון.

ב-2017, יצא סרט ביוגרפי המספר על שלוש השנים האחרונות בחייו של ג'קסון בשם "מייקל ג'קסון: חיפוש אחר ארץ לעולם לא" (Michael Jackson: Searching for Neverland) בכיכובו של החקיין Navi שהיה חבר קרוב וכפיל רשמי של ג'קסון. הסרט הוקרן בערוץ "Lifetime" ב-10 ביוני.

### תארים ופרסים

אלבום הפלטינה של "Thriller" המוצג במסעדת הארד רוק קפה בהוליווד.
לאורך הקריירה שלו ג'קסון זכה בפרסים רבים. ג'קסון הפך לאחד האמנים המעטים שנכללו בהיכל התהילה של הרוק אנד רול פעמיים (על חלקו כחבר של בלהקת חמישיית הג'קסונים ועבור הישגיו בקריירת הסולו שלו). הישגים נוספים של ג'קסון כוללים 14 שיאי גינס, 13 פרסי גראמי, 26 פרסי AMA, שנים עשר פרסי WMA, שלושה עשר סינגלים של ג'קסון הגיעו לצמרת מצעד ה-Billboard Hot 100 והוא מכר כ-750 מיליון אלבומים ברחבי העולם, מה שהופך אותו לאחד האמנים המצליחים ביותר בכל הזמנים.

בשנת 1984 ג'קסון קיבל כוכב בשדרת הכוכבים של הוליווד.

סגנון אומנותי
-------------

הנושאים המרכזיים בהם מתמקדים רוב שיריו של ג'קסון הם לרוב אהבה, שלום, איחוד בין העמים, שמירת כדור הארץ, תרומה, אמונה עצמית וכיבוד כל אדם באשר הוא.

### השפעות

הסגנון המוזיקלי של ג'קסון הושפע בעיקר ממוזיקת הרית'ם אנד בלוז, פופ ומוזיקת נשמה. כמו כן, סגנונו של ג'קסון הושפע גם ממוזיקאים רבים בהם ריצ'רד הקטן, ג'יימס בראון, ג'קי וילסון, דיאנה רוס, דייוויד רופין (סולן הלהקה The Temptations), ג'ין קלי, פרד אסטר, סמי דייוויס ג'וניור, להקת האחים אייזלי, ולהקת הבי ג'יז. בעוד שלריצ'רד הקטן הייתה השפעה עצומה על ג'קסון, ג'יימס בראון היה עוד מילדות המוקדמת מקור ההשראה הגדול ביותר של ג'קסון. הטכניקה הווקאלית של ג'קסון הושפעה באופן ניכר מדיאנה רוס.

### אופנה

במהלך סבב ההופעות של האלבום "Bad" ג'קסון נהג ללבוש ז'קט בגזרה צבאית בעל עיטורים מוזהבים וחגורה מוזהבת
עוד מתחילת הקריירה ג'קסון תואר בתקשורת כאדם בעל סגנון אופנתי ייחודי. פרטי לבוש שונים אותם לבש ג'קסון לאורך הקריירה שלו הפכו מזוהים עמו, ובייחוד פריטים מסוימים כגון כובע, כפפה נוצצת על יד אחת ונעלי מוקסין שחורות עם גרביים לבנים.

### וידאו קליפים וכוריאוגרפיה

בשיא הקריירה של ג'קסון, הווידאו קליפים שלו הפכו מכלי קידום מכירות לצורת אמנות באמצעות שילוב של קווי עלילה, ריקודים מורכבים, אפקטים מיוחדים והופעות אורח של ידוענים שונים. הפופולריות הרבה לה זכו הווידאו קליפים של ג'קסון ב-MTV עזרו במידה רבה בקידום הפופולריות של הערוץ בתחילת דרכו.

הווידאו קליפים הבולטים ביותר של ג'קסון לאורך השנים כוללים את:

* הווידאו קליפ של השיר "Thriller" משנת 1982 אשר הכיל כוריאוגרפיה חדשנית נחשב בשעתו לווידאו קליפ פורץ דרך בתעשיית המוזיקה. בהמשך הווידאו קליפ הוגדר על ידי ספר השיאים של גינס בתור הווידאו קליפ המצליח ביותר בכל הזמנים.
* הווידאו קליפ של השיר "Bad" משנת 1987, אותו ביים מרטין סקורסזה, ארך כ-18 דקות, ונכתב על ידי הסופר והתסריטאי האמריקאי ריצ'רד פרייס. הקליפ נחשב כסרטון קצר, כמו הרבה מהקליפים של ג'קסון.
* הווידאו קליפ של השיר "Smooth Criminal" משנת 1987 שילב פעלול חדשני בשם "Anti-gravity lean", בו ג'קסון השתמש בהמשך גם בהופעותיו, אשר אפשר לג'קסון ושאר הרקדנים להישען לפנים למרחק אשר לכאורה בלתי אפשרי ללא שימוש בכבלים מיוחדים. הפעלול התאפשר באמצעות מיכשור מיוחד אשר נבנה בתוך רצפת הבמה אליו חוברו הנעליים של הרקדנים.
* הווידאו קליפ של השיר "Black or White" משנת 1990 עורר מחלוקת רבה כששודר לראשונה בשל סצינות האלימות אשר הופיעו בסופו. החלקים מעוררי המחלוקת בגרסת ה-14 דקות של הווידאו קליפ הוסרו בהמשך על מנת להימנע מכך שהווידאו קליפ יוחרם ברשתות הטלוויזיה השונות. הווידאו קליפ עזר לקדם את השימוש בטכנולוגיית המורפינג בווידאו קליפים. בווידאו קליפ השתתפו גם השחקנים מקולי קאלקין וג'ורג' ונדט.
* הווידאו קליפ של השיר "Remember the Time" משנת 1991 אשר עלילתו התרחשה במצרים העתיקה, הכיל אפקטים חזותיים פורצי דרך והשתתפו בו אדי מרפי בתפקיד פרעה, הדוגמנית אימאן בתפקיד אשת פרעה ומג'יק ג'ונסון בתפקיד שומרו האישי של פרעה.
* הווידאו קליפ של השיר "In the Closet" משנת 1992 היה הווידאו קליפ הפרובוקטיבי ביותר של ג'קסון מבחינה מינית. בווידאו קליפ השתתפה נעמי קמפבל. הווידאו הוחרם בדרום אפריקה בשל תכניו המיניים אשר נחשבו לנועזים מדי.
* הווידאו קליפ עטור הפרסים של השיר "Scream" משנת 1995 אשר עלות הפקתו עלתה 7 מיליון דולרים זכה ב-11 פרסי MTV, פרס גראמי והוגדר בהמשך על ידי ספר השיאים של גינס בתר הווידאו קליפ היקר ביותר בכל הזמנים.
* הווידאו קליפ של השיר "Earth Song" משנת 1995 זכה בפרס גראמי. הווידאו קליפ אשר התמקד בסוגיית איכות הסביבה הציג בין היתר גילויי אכזריות כלפי בעלי חיים, כריתת יערות, זיהום של כדור הארץ ומלחמות. באמצעות אפקטים מיוחדים, הזמן הונע לאחור כך שהמלחמות מסתיימות, היערות צומחים מחדש ובני האדם ובעלי החיים קמים לתחייה.

מייקל ג'קסון והקהילה היהודית
----------------------------

### הופעת מייקל ג'קסון בתל אביב

בשנת 1993 ביקר ג'קסון בישראל והופיע פעמיים בפארק הירקון בתל אביב, במסגרת סבב ההופעות העולמי של אלבומו "Dangerous".

המופע עורר התרגשות ועניין רב בציבור ובאמצעי התקשורת בישראל. ג'קסון נחת בישראל ממוסקבה ביום שישי, בראש השנה ה-17 בספטמבר, יחד עם בסביבות 200 עוזרים, מנהלים, ומאבטחים ונשאר בישראל מספר ימים כאשר במהלך ביקורו בישראל ביקר ג'קסון בקניון דיזנגוף סנטר אשר נסגר לקהל הרחב במיוחד לכבודו של ג'קסון, במתחם הלונה פארק אשר נסגר במיוחד לכבודו, במצדה, בעיר העתיקה בירושלים (ואף ניסה לבקר בכותל המערבי על אף שהמתפללים במקום לא אפשרו לו לעשות זאת מפני שביקורו היה בשבת), במחלקות הילדים בבית החולים שניידר, ובית החולים אסף הרופא אשר בהם הוא שהה מספר שעות במחלקות חולי הסרטן וההשתלות על מנת לעודד את המאושפזים הצעירים ובני משפחתם. ג'קסון עזב את ישראל במהלך יום רביעי, 22 בספטמבר, לאחר שערך באותו היום ביקור בבה"ד 12.

ההופעה הראשונה נערכה ביום ראשון, 19 בספטמבר, מול קהל של כ-70 אלף צופים. ההופעה השנייה נערכה ביום שלישי, 21 בספטמבר, מול קהל של כ-100 אלף צופים. הופעה זו נחשבת עד היום לאחת מההופעות הגדולות והחשובות שהופקו בישראל.[דרוש מקור]

על אף שבמקור תוכננה פגישה במהלך ביקורו של ג'קסון בישראל אשר במסגרתה הוא אמור היה להקליט גרסה חדשה של הלהיט "We Are the World" יחד עם תזמורת צה"ל, לבסוף ג'קסון נאלץ לבטל פגישה זו. כוונתו המקורית של ג'קסון הייתה לשלב קטעים מהקלטת הווידאו של ביצוע זה בווידאו קליפ שמכיל הקלטות שונות בהם ג'קסון מבצע את השיר יחד עם אנשים שונים שהוא פגש ברחבי העולם במהלך סבב ההופעות שלו.

### טענות בדבר גילויי אנטישמיות מצדו של ג'קסון

לאורך השנים חלק מחברי הקהילה היהודית בארצות הברית ובישראל העלו ספקולציות כי ג'קסון היה למעשה אנטישמי, אף על פי שטענה זו מעולם לא הוכחה באופן חד משמעי והיא בעיקר הסתמכה על שתי ידיעות אשר התפרסמו בתקשורת לאורך השנים הקשורות לגילויי אנטישמיות לכאורה מצדו של ג'קסון.

מנגד, רבים מחברי הקהילה היהודית בארצות הברית ובישראל טענו כי התקשורת והצהובונים בחרו לאורך השנים לעוות את דבריו של ג'קסון באופן מכוון וכי הטענות על כך שג'קסון היה אנטישמי אינן מבוססות ואף מופרכות מהסיבות הבאות:

* אשתו השנייה, דבורה רואו, ושני ילדיו מהנישואים עימה, פרינס ופאריס, הם יהודים.
* ג'קסון הביע במשך השנים את אהבתו לישראל ואף ביקר בעיר העתיקה ובבסיס צה"לי במהלך המופע אותו ערך בישראל בשנת 1993, שנתיים לפני שהשיר מעורר המחלוקת "לא אכפת להם מאיתנו" יצא לשווקים.
* ג'קסון היה בקשר הדוק עם הרב האורתודוקסי-אמריקאי הנודע שמואל בוטח, אשר אף הזמין את ג'קסון לסעודת שבת והפגיש אותו עם אלי ויזל
* לאורך השנים היו לג'קסון חברים יהודים רבים בהם אורי גלר. גם תועד בחברת עפרה חזה. הוא ביקש לעשות דואט עם עפרה חזה אך היא סירבה.[דרוש מקור]
* בביקורו בארץ, ג'קסון קנה מספר מדי ופריטי צה"ל וטייל בארץ במדי איש קבע של חיל הים (דרגת סרן - 3 ארונות, תג שייטת 13 בסיס עתלית, שרוך אדום מצד שמאל של מפקדים וקצינים בחיל הים לאחר קורס מפקדים מתקדם).
* מייקל נופף בדגל ישראל וצולם במספר מקרים המתועדים בתמונות שאף ניתן למצאם ברשת.

שני המקרים נחשבו על ידי מספר אנשים כשנויים במחלוקת ועוררו סערה תקשורתית בשל התבטאויות אנטישמיות לכאורה מצדו של ג'קסון:

בשירו "לא אכפת להם מאיתנו" (They Don`t Care About Us) משנת 1995, אשר התייחס לאופן בו אחרים נוטים להעליב ולסווג אנשים בגלל צבע העור שלהם, הגזע והדת שלהם, ג'קסון השתמש במילים: "Jew me, Sue me" (בתרגום חופשי "תפעלו כיהודים, תתבעו אותי"), וכן במילה "Kike" (כינוי גנאי אמריקני ליהודים). ב-15 ביוני 1995, ימים ספורים לפני שחרור האלבום לשווקים, כתבה בניו יורק טיימס התייחסה לראשונה לאפשרות שמילות השיר הטיפו לגילויי אנטישמיות. בהמשך בעקבות המחאות והגינויים הרבים אשר הופנו כלפי ג'קסון באותה העת בעיקר מצד הקהילה היהודית בארצות הברית והליגה למניעת השמצה, ג'קסון ציין כי:

"עצם הרעיון כי ההחלטה להשתמש במילים הללו היא שנויה במחלוקת, פוגעת בי ומטעה. השיר עוסק למעשה בכאב הכרוך בדעות קדומות ובשנאה והוא נועד למשוך את תשומת הלב לבעיות חברתיות ופוליטיות. אני הוא קולו של הנאשם והמותקף. אני הוא הקול של כולם. אני הוא הסקינהד, היהודי, האדם השחור והאדם הלבן. אינני הצד המתקיף בשיר. השיר עוסק בעוולות הנגרמות לצעירים וכיצד המערכת יכולה שלא בצדק להאשים אותם. אני כועס ואף זועם על כך שהכוונה של מילות השיר עוותה במידה כה רבה."
כשנשאל שוב על המילים השנויות במחלוקת בריאיון למהדורת החדשות של ABC, ג'קסון הכחיש בתוקף כי מילות השיר אנטישמיות, באומרו, "השיר לא אנטישמי משום שאני אינני גזען ... מעולם לא יכולתי להיות גזען. אני אוהב את כל הגזעים." ג'קסון ציין בראיון גם כי חלק מהעובדים שלו והחברים הקרובים ביותר שלו הם יהודים. למחרת, הדיקן של מרכז שמעון ויזנטל לחקר השואה הרב מרווין הייר והמנהל האזורי של הליגה נגד השמצה דייוויד לרר, שני נציגים בכירים בקהילה היהודית האמריקנית, ציינו באמצעי התקשורת כי לניסיון של ג'קסון לבצע שיר ביקורתי על אפליה היה דווקא אפקט הפוך. הם ציינו כי מילות השיר לא התאימו לקהל היעד בגיל העשרה, אשר לטענתם איננו מסוגל להבין את המשמעות האמיתית שלהם בהקשר של השיר, וכמו כן ציינו כי המסר של השיר מעורפל ולא ברור באופן חד משמעי. אף על פי כן, הם ציינו כי כוונותיו של ג'קסון היו טובות והציעו כי ג'קסון יספק הסבר בחוברת האלבום.

ב-17 ביוני 1995 ג'קסון פרסם התנצלות פומבית נוספת לכל מי שנעלב ממילות השיר. הוא הבטיח כי האלבום יכלול התנצלות, אולם בשלב זה, שני מיליון עותקים של האלבום כבר הופצו. ג'קסון סיכם באמרו "אני רק רוצה שכולכם תדעו עד כמה אני מחויב לסובלנות, לשלום ולאהבה, ואני מתנצל בפני כל מי שייתכן ונפגע". בשל המחאה הפומבית העזה, ב-23 ביוני 1995 ג'קסון החליט להקליט מחדש את מילות השיר השנויות במחלוקת, על אף העלות הגבוה שכרוכה בצעד זה, עבור העותקים של האלבום שיימכרו בעתיד. בעקבות כך מילות השיר "Jew me "ו-"Kike me" הוחלפו ב"do me" ו-"strike me". כמו כן, ג'קסון התנצל בשנית בפני מי שנפגע ממילות השיר.

בשנת 2005 הופצה בתקשורת הקלטה אותה השאיר ג'קסון לכאורה במזכירה האלקטרונית של דיטר וייסנר, יועץ עסקי ממוצא יהודי אשר שימש כיועצו של ג'קסון בשנים 1996 - 2003, בה נשמעו לכאורה גילויים אנטישמיים מג'קסון אשר התייחס ככל הנראה למחלוקת כספית בינו לבין וייסנר, באומרו 

> 
> הם כמו עלוקות... כל כך נמאס לי מהם... הם ... עושים הרבה כסף, בית גדול מכונית והכל... הם רוששו אותי... זו מזימה. היהודים עושים את זה בכוונה
> 
> 
> 
> 

ההקלטה של ג'קסון, אשר מעולם לא אומתה, פורסמה בתקשורת על ידי פרקליטו של וייסנר יום לאחר שהגיש תביעה משפטית נגד ג'קסון על סך 64 מיליון דולר בטענה להפרת חוזה והונאה. בשל כך יש הטוענים כי הקלטת נערכה וכי תוכן ההקלטה הוצא לחלוטין מהקשרה.

אף על פי כן, בעקבות הסערה התקשורתית, הליגה למניעת השמצה ציינה בתגובה כי "למייקל ג'קסון יש נטייה אנטישמית והוא לא למד מניסיון העבר, לרבות הביטויים האנטישמיים בשיר שכתב בשנת 1995. נראה שבכל פעם שיש לו בעיה בחייו הוא מאשים את היהודים. זה עצוב שג'קסון נגוע בסטראוטיפ הקלאסי של היהודים ככל-יכולים, חמדנים ותככנים".

שיאים
-----

במשך השנים ג'קסון שבר שיאים ארציים והופיע איתם בספר השיאים של גינס, כגון:

* האמן שתרם הכי הרבה לצדקה
* האלבום הנמכר ביותר בכל הזמנים - Thriller
* הזמר האפרו-אמריקאי הראשון שהופיע בערוץ המוזיקה MTV, עם הקליפ לשיר Billie Jean
* האמן שזכה בהכי הרבה פרסי גראמי (שמונה פרסים) בשנה אחת
* האמן שזכה ביותר פרסים מכל אמן אחר
* מסע ההופעות העולמי "Bad Tour" שהניב שיא של הכנסות שעומד על יותר מ-124 מיליון דולר
* הזמר הצעיר ביותר שהגיע למקום הראשון במצעד בארצות הברית
* הזמר הראשון שנכנס היישר למקום הראשון במצעד הסינגלים בארצות הברית
* הזמר עם הכי הרבה להיטי מקום ראשון במצעדים בשנות השמונים
* המדרוג (רייטינג) הגבוה בהיסטוריה לאירועי ספורט בטלוויזיה, כשהופיע במופע המחצית של הסופרבול
* מכירת כל הכרטיסים לשבע הופעות באצטדיון ומבלי שבלונדון
* האמן הראשון שהרוויח יותר מ-100 מיליון דולר בשנה
* הסכום הגבוה ביותר ששולם לאמן בחוזה צילומים לפרסומות (במסגרת פרסומות לחברת פפסי)
* האמן בעל הרווחים הגדולים ביותר בשנה
* האמן האמריקאי הראשון שמכר למעלה מ-100 מיליון אלבומים מחוץ לארצות הברית
* כוכב הבידור המצליח בכל הזמנים (על פי הכנסות)
* המספר הרב ביותר של שבועות במקום הראשון באמריקה לאלבום שאיננו פסקול
* סרטון הווידאו המצליח של כל הזמנים – Thriller
* הקליפ "הצעקה" (Scream/Childhood), הוא הקליפ היקר ביותר שנוצר.
* הסינגל הראשון אי פעם הנכנס היישר למקום הראשון במצעד הבילבורד האמריקאי.

דיסקוגרפיה נבחרת
----------------

 ערך מורחב – **דיסקוגרפיה של מייקל ג'קסון**  

|  |  |
| --- | --- |
| אלבומי אולפן
* 1972 - Got to Be There
* 1972 - Ben
* 1973 - Music & Me
* 1975 - Forever, Michael
* 1979 - Off the Wall
* 1982 - Thriller
* 1987 - Bad
* 1991 - Dangerous
* 1995 - HIStory: Past, Present and Future, Book I
* 1997 - Blood on the Dance Floor
* 2001 - Invincible
 | אוספים נבחרים
* 1984 - Farewell My Summer Love
* 1986 - Anthology
* 1995 - HIStory Begins
* 2003 - Number Ones
* 2004 - The Ultimate Collection
* 2005 - The Essential Michael Jackson
* 2009 - This Is It
* 2009 - Hello World: The Motown Solo Collection
* 2010 - Michael
* 2011 - Immortal
* 2012 - Bad 25
* 2013 - the indispensable collection
* 2013 - the ultimate fan extras collection
* 2014 - Xscape
 |

פילמוגרפיה
----------

* 1978 - The Wiz - הופיע בתפקיד הדחליל.
* 1986 - קפטן איו - הופיע בתפקיד קפטן איו.
* 1988 - סהרורי - הופיע בתפקיד עצמו.
* 1997 - Michael Jackson's Ghosts - הופיע בתפקיד מאסטרו/ראש העיר/שד/שלד.
* 2002 - גברים בשחור 2 - הופעת אורח בתפקיד הסוכן M.
* 2003 - Living With Michael Jackson - הופיע בתפקיד עצמו.
* 2004 - תרגיל לדוגמניות מתחילות - הופעת אורח בתפקיד הסוכן MJ.
* 2009 - מייקל ג'קסון - THIS IS IT - הופיע בתפקיד עצמו.
* 2011 - michael jackson the moscow case - הופיע בתפקיד עצמו.

ראו גם
------

| עיינו גם בפורטל: |
| --- |
|  | **פורטל פופ** |

|  |  |
| --- | --- |
|  | **ספר: מייקל ג'קסון** |
| אוסף של ערכים בנושא הזמינים להורדה כקובץ אחד. |

* חמישיית הג'קסונים
* דיסקוגרפיה של מייקל ג'קסון

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **מייקל ג'קסון** |
| ויקישיתוף תמונות ומדיה בוויקישיתוף: **מייקל ג'קסון** |

* 

* אתר האינטרנט הרשמי של מייקל ג'קסון (באנגלית)
* מייקל ג'קסון, ברשת החברתית פייסבוק

* מייקל ג'קסון, ברשת החברתית אקס (טוויטר)

* מייקל ג'קסון, ברשת החברתית אינסטגרם

* מייקל ג'קסון, סרטונים בערוץ היוטיוב

* מייקל ג'קסון, ברשת החברתית Goodreads

* מייקל ג'קסון, במסד הנתונים הקולנועיים IMDb (באנגלית)

* מייקל ג'קסון, באתר AllMovie (באנגלית)

* מייקל ג'קסון, באתר Rotten Tomatoes (באנגלית)

* מייקל ג'קסון, באתר Metacritic (באנגלית)

* מייקל ג'קסון, במסד הנתונים הקולנועיים KinoPoisk (ברוסית)

* מייקל ג'קסון, באתר אייטונס (באנגלית)

* מייקל ג'קסון, באתר ספוטיפיי

* מייקל ג'קסון, באתר סאונדקלאוד (באנגלית)

* מייקל ג'קסון, באתר Last.fm (באנגלית)

* מייקל ג'קסון, באתר AllMusic (באנגלית)

* מייקל ג'קסון, באתר MusicBrainz (באנגלית)

* מייקל ג'קסון, באתר דיזר

* מייקל ג'קסון, באתר Yandex.Music (ברוסית)

* מייקל ג'קסון, באתר Discogs (באנגלית)

* מייקל ג'קסון, באתר Songkick (באנגלית)

* מייקל ג'קסון, באתר Genius

* מייקל ג'קסון, באתר SecondHandSongs

* מייקל ג'קסון, באתר DNCI

* מייקל ג'קסון, באתר MOOMA (בארכיון האינטרנט)

* מייקל ג'קסון, באתר בילבורד (באנגלית)

* מייקל ג'קסון, באתר טיידל (באנגלית)

* מייקל ג'קסון, באתר אמזון מיוזיק
* מייקל ג'קסון, באתר אנציקלופדיה בריטניקה (באנגלית)
* מילות השירים של מייקל ג'קסון באתר שירונט
* הווידאופדיה: מייקל ג'קסון, באתר ‏מאקו‏, 4 במרץ 2009
* עינב שיף‏, מייקל ג'קסון הלך לעולמו בגיל 50, באתר וואלה!‏, 26 ביוני 2009
* מייקל ג'קסון הלך לעולמו, באתר ynet - סדרת כתבות
* nrg מעריב, נפרדים ממלך הפופ: תחנות חייו של מייקל ג'קסון, באתר nrg‏, 26 ביוני 2009
* עופר וולפסון, מייקל ג'קסון מת עם חובות של כ-400 מיליון דולר, באתר News1 מחלקה ראשונה, 26 ביוני 2009
* ענת זהר, מייקל ג'קסון: 1958-2009, באתר nana10‏, 26 ביוני 2009
* ענת זהר, הפלייליסט של מייקל ג'קסון, באתר nana10‏, 26 ביוני 2009
* מייקל ג'קסון 2009 - 1958, באתר וואלה!‏, 26 ביוני 2009
* עמוס הראל, מייקל ג'קסון: משא האדם השחור, באתר הארץ, 29 ביוני 2009
* שנה למותו של מייקל ג'קסון, באתר וואלה!‏, 23 ביוני 2010
* אבי גולדברגר‏, מייקל ג'קסון בן 60: מצעד שישים הגדולים של מלך הפופ, באתר וואלה!‏, 29 באוגוסט 2018
* אתר למנויים בלבד  יניב חלילי, המלך העירום, באתר "ידיעות אחרונות", 27 בפברואר 2019
* אתר למנויים בלבד עמוס הראל, מייקל ג'קסון, האיש והאגדה, בדרכו להיעלם מחיינו, באתר הארץ, 6 במרץ 2019
* טליה לוין, ‏טענות לניצול מיני, מוזיקה ומוות טראגי: מה נשאר ממורשת מייקל ג'קסון, באתר מעריב אונליין, 21 ביוני 2019
* מייקל ג'קסון, באתר "Find a Grave" (באנגלית)

הערות שוליים
------------

1. ↑  How Michael Jackson's Thriller changed music videos for ever, the Guardian, ‏2013-11-21 (באנגלית)
2. ↑  יובל פלוטקין, הצד האפל של נוורלנד: ההיסטוריה הבעייתית של מייקל ג'קסון עם ילדים, באתר ynet, 27 בינואר 2019
3. ↑  אתר למנויים בלבד איה חיות, סרט חדש חושף עדויות קשות על פדופיליה מצד מייקל ג'קסון, באתר הארץ, 26 בינואר 2019
4. ↑  שרון מולדאבי, ‏מייקל ג'קסון בדרך לברודוויי, באתר גלובס, 27 בינואר 2009
5. ↑  סוכנויות הידיעות, מייקל ג'קסון חוזר לבמה: "זה ההדרן האחרון", באתר ynet, 5 במרץ 2009
6. ↑  ארבע שנות מאסר לרופאו של מייקל ג'קסון, באתר ynet, 30 בנובמבר 2011
7. ↑  הסינגל "This Is It", באתר E! Online
8. ↑  Angelique Jackson, Michael Jackson Biopic Set for 2025 Release, Variety, ‏2024-01-11 (באנגלית אמריקאית)
9. ↑  Reports: Michael Jackson Not Biological Father to His Kids, באתר FOXNews‏, 30 ביוני 2009
10. ↑  Autopsy reveals Michael Jackson's secrets - CNN.com
11. ↑  Neil Syson,‏ The way you Mecca me feel, באתר עיתון The Sun,‏ 21 בנובמבר 2008
12. ↑  Ellen Tumposky,‏ Michael Jackson and Prince of Bahrain settled lawsuit 'amicably,' say lawyers, באתר NY Daily News,‏ 24 בנובמבר 2008
13. ↑  Chinese Whiskers (FAQS){{D(הקישור אינו פעיל, 20.08.2018)}},‏ Did Yusuf Help Jackson Become Muslim?‎, באתר YUSUF Islam
14. ↑  The Passing of Michael Jackson, באתר הרשמי של דאווד וארנסבי, 26 ביוני 2009(הקישור אינו פעיל, 20.08.2018)
15. ↑  "דיממת מהסקס? זרוק את התחתונים": הסרט על מייקל ג'קסון מזעזע את אמריקה, באתר וואלה!‏, 26 בינואר 2019
16. ↑  טליה לוין, ‏טענות לניצול מיני, מוזיקה ומוות טראגי: מה נשאר ממורשת מייקל ג'קסון, באתר מעריב אונליין, 21 ביוני 2019
17. ↑  Scott Huver and Kristen Mascia ‏‏Beyoncé, Top Stars Tip Their Hats to Michael Jackson ‏, אתר פיפל, 27 ביוני 2009
18. ↑  Jocelyn Vena ‏‏Michael Jackson Remembered By Miley Cyrus, Ludacris, More ‏, אתר MTV, 25 ביוני 2009
19. 1 2 3 4 5 6 7 8  Behind the Headlines: Michael Jackson Visit to Israel Was Taste of Normalcy for Teens
20. 1 2  Sarasota Herald-Tribune - Google News Archive Search
21. ↑  The Vindicator - Google News Archive Search
22. ↑  מרכז שניידר לרפואת ילדים בישראל - ציוני דרך(הקישור אינו פעיל, 20.08.2018)
23. ↑  כתבת "מבט", כשמייקל ג'קסון ביקר בבסיס צריפין, ‏22 בספטמבר 1993
24. ↑  הרב שמואל בוטח, הסוף הטרגי של מייקל ג'קסון, באתר The Huffington Post‏, 26 ביוני 2009 (באנגלית)
25. ↑  Bernard Weinraub,‏ In New Lyrics, Jackson Uses Slurs, באתר הניו יורק טיימס, 15 ביוני 1995
26. ↑  Jewish Response to Jackson, באתר הניו יורק טיימס, 16 ביוני 1995
27. ↑  Dinita Smith,‏ Michael Jackson Apologizes For Hurt Caused by Lyrics, באתר הניו יורק טיימס, 17 ביוני 1995
28. ↑  Chris Riemenschneider,‏ Jackson Will Re-Record `Care' Lyrics Pop music: Michael Jackson apologizes and says he plans to change the words in `They Don't Care About Us' that some considered to be racial slurs. בארכיון אתר הלוס אנג'לס טיימס, 23 ביוני 1995(הקישור אינו פעיל, 20.08.2018)
29. ↑  Dinita Smith,‏ Jackson Plans New Lyrics For Album, באתר הניו יורק טיימס, 23 ביוני 1995
30. 1 2  מייקל ג'קסון: היהודים מצצו את דמי, באתר ynet, 23 בנובמבר 2005

| מייקל ג'קסון |
| --- |
| חמישיית הג'קסונים • דיסקוגרפיה של מייקל ג'קסון |
| אלבומי אולפן | *Got to Be There*‏ • *Ben*‏ • *Music & Me*‏ • *Forever, Michael*‏ • *Off the Wall*‏ • *Thriller*‏ (*Thriller 25*) ‏(*Thriller 40*) • *Bad*‏ (*Bad 25*) • *Dangerous*‏ • *HIStory: Past, Present and Future, Book I*‏ • *Invincible* |
| אלבומים לאחר מותו | *Michael*‏ • *Xscape* |
| אלבומי רמיקס | *The Original Soul of Michael Jackson*‏ • *Blood on the Dance Floor: HIStory in the Mix*‏ • *The Stripped Mixes*‏ • *The Remix Suite* |
| אוספים | *A Collection of Michael Jackson's Oldies*‏ • *The Best of Michael Jackson*‏ • *One Day in Your Life*‏ • *Anthology*‏ • *The Original Soul of Michael Jackson*‏ • *20th Century Masters – The Millennium Collection: The Best of Michael Jackson*‏ • *Greatest Hits - HIStory, Volume I*‏ • *Michael Jackson: Love Songs*‏ • *Number Ones*‏ • *The Ultimate Collection*‏ • *The Essential Michael Jackson*‏ • *Visionary: The Video Singles*‏ • *King of Pop*‏ • *50 Best Songs – The Motown Years: Michael Jackson & The Jackson 5*‏ • *The Collection*‏ • *The Definitive Collection*‏ • *Hello World: The Motown Solo Collection*‏ • *Icon*‏ • *Scream* |
| אלבומי פסקול | *The Wiz: Original Motion Picture Soundtrack*‏ • *E.T. the Extra-Terrestrial*‏ • *Michael Jackson's This Is It*‏ • *Immortal* |
| סיבובי הופעות | *The Wiz*‏ • *Michael Jackson's Thriller*‏ • *Captain EO*‏ • *Moonwalker*‏ • *Michael Jackson's Ghosts*‏ • *Men in Black II*‏ • *Miss Cast Away and the Island Girls*‏ • *Michael Jackson's This Is It* |
| אלבומי וידאו | *Dangerous: The Short Films*‏ • *Video Greatest Hits – HIStory*‏ • *HIStory on Film, Volume II*‏ • *Number Ones*‏ • *The One*‏ • *Live in Bucharest: The Dangerous Tour*‏ • *Michael Jackson's Vision*‏ • *Michael Jackson: The Life of an Icon*‏ • *Live at Wembley July 16, 1988* |
| ספרים | "Moonwalk"‏ • "Dancing the Dream" |

| מייקל ג'קסון – סינגלים |
| --- |
| *Got to Be There* | "Got to Be There"‏ • "Rockin' Robin"‏ • "I Wanna Be Where You Are" • ‏"Ain't No Sunshine" |
| *Ben* | "Ben" |
| *Music & Me* | "Happy"‏ • "With a Child's Heart"‏ • "Music and Me" |
| *Forever, Michael* | "Just a Little Bit of You" • ‏"One Day in Your Life"‏ • "We're Almost There" |
| *Off the Wall* | "Don't Stop 'til You Get Enough"‏ • "Rock with You"‏ • "Off the Wall"‏ • "She's Out of My Life"‏ • "Girlfriend" |
| *Thriller* | "The Girl Is Mine"‏ • "Billie Jean"‏ • "Beat It"‏ • "Wanna Be Startin' Somethin'"‏ • "Human Nature"‏ • "P.Y.T. (Pretty Young Thing)"‏"Thriller" |
| *Bad* | "I Just Can't Stop Loving You"‏ • "Bad" • ‏"The Way You Make Me Feel" • ‏"Man in the Mirror" • ‏"Dirty Diana" • ‏"Another Part of Me" • ‏"Smooth Criminal"‏ • "Leave Me Alone"‏ • "Liberian Girl" |
| *Dangerous* | "Black or White"‏ • "Remember the Time"‏ • "In the Closet"‏ • "Jam"‏ • "Who Is It"‏ • "Heal the World"‏ • "Give In to Me"‏ • "Will You Be There"‏ • "Gone Too Soon" |
| *HIStory* | "You Are Not Alone"‏ • "Earth Song"‏ • "This Time Around"‏ • "They Don't Care About Us"‏ • "Stranger in Moscow"‏ • "Scream" |
| Blood on the Dance Floor | "Ghosts" • ‏"Is It Scary" • ‏"Blood on the Dance Floor" |
| Invincible | "You Rock My World" • ‏"Cry" • ‏"Butterflies" |
| *Michael* | "Hold My Hand"‏ • "Hollywood Tonight"‏ • "Behind the Mask"‏ • "(I Like) The Way You Love Me" |
| סינגלים אחרים | "Say Say Say" • ‏"We Are the World" |

| חמישיית הג'קסונים |
| --- |
| דיסקוגרפיה של חמישיית הג'קסונים |
| חמישיית הג'קסונים  (מוטאון) | Diana Ross Presents The Jackson 5 • ABC • Third Album • Jackson 5 Christmas Album • Maybe Tomorrow • Goin' Back to Indiana • Lookin' Through the Windows • Skywriter • G.I.T.: Get It Together • Dancing Machine • Moving Violation |
| הג'קסונים (CBS) | The Jacksons • Goin' Places • Destiny • Triumph • Victory • 2300 Jackson Street |
| אלבומי הופעה | The Jackson 5 in Japan • The Jacksons Live! • Live at the Forum |
| אוספים | Greatest Hits • Anthology • Joyful Jukebox Music • Boogie • Soulsation! • Jackson 5: The Ultimate Collection • The Essential Jacksons • The Very Best of The Jacksons • I Want You Back! Unreleased Masters • Come and Get It: The Rare Pearls |
| סיבובי הופעות | The Jackson 5 First National Tour • The Jackson 5 Second National Tour • The Jackson 5 Final Tour • Destiny World Tour • Triumph Tour • Victory Tour • Unity Tour |

| מייקל ג'קסון – פרסים |
| --- |
| 

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| פרס גראמי למפעל חיים |
| --- |
| 1963–1989 | בינג קרוסבי (1963) • פרנק סינטרה (1965) • דיוק אלינגטון (1966) • אלה פיצג'רלד (1967) • אירווינג ברלין (1968) • אלוויס פרסלי (1971) • לואי ארמסטרונג, מהליה ג'קסון (1972) • צ'אק ברי, צ'ארלי פארקר (1984) • ליאונרד ברנשטיין (1985) • בני גודמן, הרולינג סטונז, אנדרס סגוביה (1986) • רוי אייקוף, בני קרטר, אנריקו קארוזו, ריי צ'ארלס, פאטס דומינו, וודי הרמן, בילי הולידיי, בי. בי. קינג, אייזק שטרן, איגור סטרווינסקי, ארטורו טוסקניני, האנק ויליאמס (1987) • פרד אסטר, פבלו קזאלס, דיזי גילספי, יאשה חפץ, לנה הורן, לאונטין פרייס, בסי סמית, ארט טייטום, שרה ווהן (1989) |
| 1990–1999 | נט קינג קול, מיילס דייוויס, ולדימיר הורוביץ, פול מקרטני (1990) • מריאן אנדרסון, בוב דילן, ג'ון לנון, קאתי ולס (1991) • ג'יימס בראון, ג'ון קולטריין, ג'ימי הנדריקס, מאדי ווטרס (1992) • צ'ט אטקינס, ליטל ריצ'רד, ת'לוניוס מונק, ביל מונרו, פיט סיגר, פאטס וולר (1993) • ביל אוונס, אריתה פרנקלין, ארתור רובינשטיין (1994) • פטסי קליין, פגי לי, הנרי מנסיני, קרטיס מייפילד, ברברה סטרייסנד (1995) • דייב ברובק, מרווין גיי, גאורג שולטי, סטיבי וונדר (1996) • בובי בלנד, האחים אברלי, ג'ודי גרלנד, סטפן גרפלי, באדי הולי, צ'ארלס מינגוס, אוסקר פיטרסון, פרנק זאפה (1997) • בו דידלי, האחים מילס, רוי אורביסון, פול רובסון (1998) • ג'וני קאש, סם קוק, אוטיס רדינג, סמוקי רובינסון, מל טורמה (1999) |
| 2000–2009 | הארי בלפונטה, וודי גאת'רי, ג'ון לי הוקר, מיץ' מילר, וילי נלסון (2000) • הביץ' בויז, טוני בנט, סמי דייוויס ג'וניור. בוב מארלי, The Who‏ (2001) • קאונט בייסי, רוזמרי קלוני, פרי קומו, אל גרין, ג'וני מיטשל (2002) • אטה ג'יימס, ג'וני מאטיס, גלן מילר, טיטו פואנטה, סיימון וגרפונקל (2003) • ואן קלייברן, The Funk Brothers, אלה ג'נקינס, סאני רולינס, ארטי שו, דוק ווטסון (2004) • אדי ארנולד, ארט בלייקי, The Carter Family, מורטון גולד, ג'ניס ג'ופלין, לד זפלין, ג'רי לי לואיס, ג'לי רול מורטון, פינטופ פרקינס, הסטייפל סינגרס (2005) • דייוויד בואי, קרים, מרלה הגרד, רוברט ג'ונסון, ג'סי נורמן, ריצ'רד פריור, הוויברז (2006) • ג'ואן באאז, Booker T. & the M.G.'s, מריה קאלאס, אורנט קולמן, הדלתות, הגרייטפול דד, בוב וילס (2007) • ברט בכרך, הבנד, קאב קאלוויי, דוריס דיי, יצחק פרלמן, מקס רואץ', ארל סקרוגס (2008) • ג'ין אוטרי, הנערים העוורים מאלבמה, ארבע הפסגות, האנק ג'ונס, ברנדה לי, דין מרטין, טום פקסטון (2009) |
| 2010–2019 | לאונרד כהן, בובי דארין, דייוויד אדוארדס, מייקל ג'קסון, לורטה לין, אנדרה פרווין, קלארק טרי (2010) • ג'ולי אנדרוז, רוי היינס, רביעיית ג'וליארד, שלישיית קינגסטון, דולי פרטון, הראמונס, ג'ורג' בוורלי שיי (2011) • להקת האחים אולמן, גלן קמפבל, אנטוניו קרלוס ז'ובים, ג'ורג' ג'ונס, ההורנס של ממפיס, דיאנה רוס, גיל סקוט-הרון (2012) • גלן גולד, צ'ארלי היידן, לייטנינג הופקינס, קרול קינג, פטי פייג', ראווי שנקר, The Temptations‏ (2013) • הביטלס, קליפטון צ'נייר, האחים איסלי, קרפטוורק, קריס קריסטופרסון, ארמנדו מנסנרו, מוד פאוול (2014) • בי ג'יז, פייר בולז, באדי גאי, ג'ורג' האריסון, פלאקו חימנס, האחים לובין, ויין שורטר (2015) • רות בראון, סליה קרוז, Earth, Wind & Fire, הרבי הנקוק, ג'פרסון איירפליין, לינדה רונסטאדט, ראן די אם סי (2016) • שירלי קיסר, אחמד ג'מאל, צ'רלי פרייד, ג'ימי רודג'רס, נינה סימון, סליי סטון, הוולווט אנדרגראונד (2017) • האל בליין, ניל דיימונד, אמילו האריס, לואיס ג'ורדן, The Meters, קווין, טינה טרנר (2018) • בלאק סבאת', ג'ורג' קלינטון ופרלמנט-פאנקדליק, בילי אקסטין, דוני האת'וויי, חוליו איגלסיאס, סאם אנד דייב, דיון וורוויק (2019) |
| 2020–הווה | שיקגו, רוברטה פלאק, אייזק הייז, איגי פופ, ג'ון פריין, פאבליק אנמי, סיסטר רוזטה תארפ (2020) • Grandmaster Flash and the Furious Five, ליונל המפטון, מרילין הורן, סולט אנ' פפה, סלינה, Talking Heads‏ (2021) • בוני רייט (2022)‏ • בובי מקפרין, נירוונה, מא רייני, סליק ריק, נייל רוג'רס, הסופרימס, אן וילסון וננסי וילסון (2023)‏ • N.W.A, לורי אנדרסון, האחיות קלארק, גלדיס נייט, דונה סאמר, תמי ויינט (2024) |

| פרס האגדה החיה של הגראמי |
| --- |
| 

|  |
| --- |
| אנדרו לויד ובר, לייזה מינלי, סמוקי רובינסון, וילי נלסון (1990) • אריתה פרנקלין, בילי ג'ואל, ג'וני קאש, קווינסי ג'ונס (1991) • ברברה סטרייסנד (1992) • מייקל ג'קסון (1993) • קרטיס מייפילד, פרנק סינטרה (1994) • לוצ'אנו פבארוטי (1998) • אלטון ג'ון (1999) • בי ג'יז (2003) |

 |

| פרס NAACP Image לשחקן יוצא מן הכלל בסרט קולנוע |
| --- |
| 1969–1999 | ריימונד סיינט ז'אק (1969) • ג'ים בראון (1970) • דונלד סאת'רלנד (1971) • בילי די ויליאמס (1972) • ברני קייסי (1974) • ג'יימס ארל ג'ונס (1975) • ביל קוסבי (1976) • בילי די ויליאמס (1977) • פול וינפילד (1978) • מייקל ג'קסון (1979) • לוואר ברטון (1980) • ריצ'רד פריור (1981) • לואיס גוסט ג'וניור. (1982) • אדי מרפי (1983) • פרינס (1984) • אדולף סיזר (1985) • גרגורי היינס (1986) • דני גלובר (1987) • דנזל וושינגטון (1988) • מורגן פרימן (1989) • מורגן פרימן (1990) • וסלי סנייפס (1992) • דנזל וושינגטון (1993) • דנזל וושינגטון (1994) • דנזל וושינגטון (1996) • דנזל וושינגטון (1997) • דג'ימון הונסו (1998) • דני גלובר (1999) |
| 2000–היום | דנזל וושינגטון (2000) • דנזל וושינגטון (2001) • דנזל וושינגטון (2002) • דנזל וושינגטון (2003) • קובה גודינג ג'וניור. (2004) • ג'יימי פוקס (2005) • סמואל ל. ג'קסון (2006) • פורסט ויטאקר (2007) • דנזל וושינגטון (2008) • ויל סמית' (2009) • מורגן פרימן (2010) • דנזל וושינגטון (2011) • לאז אלונזו (2012) • דנזל וושינגטון (2013) • פורסט ויטאקר (2014) • דייוויד אוילאו (2015) • מייקל בי. ג'ורדן (2016) • דנזל וושינגטון (2017) • דניאל קלויה (2018) • צ'דוויק בוזמן (2019) • מייקל בי. ג'ורדן (2020) • צ'דוויק בוזמן (2021) • ויל סמית' (2022) • ויל סמית' (2023) |

| פרס NAACP Image לזמר יוצא מן הכלל |
| --- |
| 

|  |
| --- |
| לארי גרהם (1980) ‏•‏‏ ליונל ריצ'י (1983) ‏•‏‏ מייקל ג'קסון (1988) ‏•‏‏ לו רולס (1989) ‏•‏‏ לותר ואנדרוס (1990) ‏•‏‏ לותר ואנדרוס (1992) ‏•‏‏ סטיבי וונדר (1993) ‏•‏‏ לותר ואנדרוס (1994) ‏•‏‏ לותר ואנדרוס (1996) ‏•‏‏ בייביפייס (1997) ‏•‏‏ בייביפייס (1998) ‏•‏‏ לותר ואנדרוס (1999) ‏•‏‏ בריאן מקנייט (2000) ‏•‏‏ אר. קלי (2001) ‏•‏‏ לותר ואנדרוס (2002) ‏•‏‏ אל אל קול ג'יי (2003) ‏•‏‏ לותר ואנדרוס (2004) ‏•‏‏ אשר (2005) ‏•‏‏ פרינס (2006) ‏•‏‏ כריס בראון (2007) ‏•‏‏ כריס בראון (2008) ‏•‏‏ ג'יימי פוקס (2009) ‏•‏‏ מקסוול (2010) ‏•‏‏ אשר (2011) ‏•‏‏ סי-לו גרין (2012) ‏•‏‏ אשר (2013) ‏•‏‏ ג'ון לג'נד (2014) ‏•‏‏ פארל ויליאמס (2015) ‏•‏‏ פארל ויליאמס (2016) ‏•‏‏ מקסוול (2017) ‏•‏‏ ברונו מארס (2018) ‏•‏‏ ברונו מארס (2019) ‏•‏‏ ברונו מארס (2020) ‏•‏‏ דרייק (2021) ‏•‏‏ אנטוני המילטון (2022) ‏•‏‏ כריס בראון (2023) |

 |

| פרס NAACP Image – בדרן השנה |
| --- |
| 

|  |
| --- |
| דיון וורוויק (1986) ‏•‏‏ פטי לבל (1987) ‏•‏‏ דיון וורוויק (1988) ‏•‏‏ ליונל ריצ'י (1989) ‏•‏‏ אדי מרפי (1990) ‏•‏‏ אופרה וינפרי (1991) ‏•‏‏ פטי לבל (1992) ‏•‏‏ מייקל ג'קסון (1993) ‏•‏‏ ויטני יוסטון (1994) ‏•‏‏ קווינסי ג'ונס (1996) ‏•‏‏ דנזל וושינגטון (1997) ‏•‏‏ בייביפייס (1998) ‏•‏‏ ויל סמית' (1999) ‏•‏‏ האלי ברי (2000) ‏•‏‏ סטיב הארווי (2001) ‏•‏‏ ביונסה (2004) ‏•‏‏ ג'יימי פוקס (2013) ‏•‏‏ קווין הארט (2014) ‏•‏‏ טראג'י פ. הנסון (2015) ‏•‏‏ מייקל בי. ג'ורדן (2016) ‏•‏‏ דוויין ג'ונסון (2017) ‏•‏‏ אווה דוברני (2018) ‏•‏‏ ביונסה (2019) ‏•‏‏ ליזו (2020) ‏•‏‏ די-נייס (2021) ‏•‏‏ ג'ניפר הדסון (2022) ‏•‏‏ אנג'לה באסט (2023) |

 |

| פרס המוזיקה האמריקאית לאמן הפופ/רוק האהוב ביותר |
| --- |
| 

|  |
| --- |
| ג'ים קרוצ'י (1974) • ג'ון דנוור (1975) • ג'ון דנוור (1976) • אלטון ג'ון (1977) • בארי מנילו (1978) • בארי מנילו (1979) • בארי מנילו (1980) • קני רוג'רס (1981) • קני רוג'רס (1982) • ג'ון מלנקמפ / ריק ספרינגפילד (1983) • מייקל ג'קסון (1984) • ליונל ריצ'י (1985) • ברוס ספרינגסטין (1986) • ליונל ריצ'י (1987) • פול סיימון (1988) • ג'ורג' מייקל (1989) • בובי בראון (1990) • פיל קולינס (1991) • מייקל בולטון (1992) • מייקל בולטון (1993) • אריק קלפטון (1994) • מייקל בולטון (1995) • מייקל ג'קסון (1996) • אריק קלפטון (1997) • בייביפייס (1998) • אריק קלפטון (1999) • ויל סמית' (2000) • קיד רוק (2001) • לני קרביץ (2002) • אמינם (2003) • קיד רוק (2003) • אשר (2004) • ויל סמית' (2005) • שון פול (2006) • ג'סטין טימברלייק (2007) • כריס בראון (2008) • מייקל ג'קסון (2009) • ג'סטין ביבר (2010) • ברונו מארס (2011) • ג'סטין ביבר (2012) • ג'סטין טימברלייק (2013) • סם סמית' (2014) • אד שירן (2015) • ג'סטין ביבר (2016) • ברונו מארס (2017) • פוסט מאלון (2018) • חאליד (2019) • ג'סטין ביבר (2020) • אד שירן (2021) • הארי סטיילס (2022) |

 |

| פרס המוזיקה האמריקאית לאמן הנשמה/R&B האהוב ביותר |
| --- |
| 

|  |
| --- |
| סטיבי וונדר (1974) ‏•‏‏ סטיבי וונדר (1975) ‏•‏‏ בארי וייט (1976) ‏•‏‏ סטיבי וונדר (1977) ‏•‏‏ סטיבי וונדר (1978) ‏•‏‏ טדי פנדרגראס / לו רולס (1979) ‏•‏‏ מייקל ג'קסון (1980) ‏•‏‏ מייקל ג'קסון (1981) ‏•‏‏ סטיבי וונדר (1982) ‏•‏‏ ליונל ריצ'י (1983) ‏•‏‏ מייקל ג'קסון (1984) ‏•‏‏ ליונל ריצ'י (1985) ‏•‏‏ סטיבי וונדר (1986) ‏•‏‏ ליונל ריצ'י (1987) ‏•‏‏ לותר ואנדרוס (1988) ‏•‏‏ ג'ורג' מייקל (1989) ‏•‏‏ לותר ואנדרוס (1990) ‏•‏‏ אם סי האמר (1991) ‏•‏‏ לותר ואנדרוס (1992) ‏•‏‏ בובי בראון (1993) ‏•‏‏ לותר ואנדרוס (1994) ‏•‏‏ בייביפייס (1995) ‏•‏‏ לותר ואנדרוס (1996) ‏•‏‏ קית' סווט (1997) ‏•‏‏ בייביפייס (1998) ‏•‏‏ ויל סמית' (1999) ‏•‏‏ אר. קלי (2000) ‏•‏‏ בריאן מקנייט (2001) ‏•‏‏ לותר ואנדרוס (2002) ‏•‏‏ אמינם (2003) ‏•‏‏ לותר ואנדרוס (2003) ‏•‏‏ אשר (2004) ‏•‏‏ אר. קלי (2005) ‏•‏‏ ג'יימי פוקס (2006) ‏•‏‏ אייקון (2007) ‏•‏‏ כריס בראון (2008) ‏•‏‏ מייקל ג'קסון (2009) ‏•‏‏ אשר (2010) ‏•‏‏ אשר (2011) ‏•‏‏ אשר (2012) ‏•‏‏ ג'סטין טימברלייק (2013) ‏•‏‏ ג'ון לג'נד (2014) ‏•‏‏ דה ויקנד (2015) ‏•‏‏ כריס בראון (2016) ‏•‏‏ ברונו מארס (2017) ‏•‏‏ חאליד (2018) ‏•‏‏ ברונו מארס (2019) ‏•‏‏ דה ויקנד (2020) ‏•‏‏ דה ויקנד (2021) ‏•‏‏ כריס בראון (2022) |

 |

| פרס הווידאו קליפים של MTV לחלוציות על שם מייקל ג'קסון |
| --- |
| 

|  |
| --- |
| הביטלס, ריצ'רד לסטר ודייוויד בואי (1984) ‏•‏‏ דייוויד ברן, ראסל מולקאי וגודלי וקרים (1985) ‏•‏‏ מדונה וזביגנייב רבצ'ינסקי (1986) ‏•‏‏ פיטר גבריאל וג'וליאן טמפל (1987) ‏•‏‏ מייקל ג'קסון (1988) ‏•‏‏ ג'ורג' מייקל (1989) ‏•‏‏ ג'נט ג'קסון (1990) ‏•‏‏ בון ג'ובי וויין אישם (1991) ‏•‏‏ Guns N' Roses‏ (1992) ‏•‏‏ הרולינג סטונז וטום פטי (1994) ‏•‏‏ אר.אי.אם. (1995) ‏•‏‏ אל אל קול ג'יי ומארק רומנק (1997) ‏•‏‏ ביסטי בויז (1998) ‏•‏‏ רד הוט צ'ילי פפרז (2000) ‏•‏‏ U2‏ (2001) ‏•‏‏ דוראן דוראן (2003) ‏•‏‏ הייפ ויליאמס (2006) ‏•‏‏ בריטני ספירס (2011) ‏•‏‏ ג'סטין טימברלייק (2013) ‏•‏‏ ביונסה (2014) ‏•‏‏ קניה וסט (2015) ‏•‏‏ ריהאנה (2016) ‏•‏‏ פינק (2017) ‏•‏‏ ג'ניפר לופז (2018) ‏•‏‏ מיסי אליוט (2019) |

 |

| פרס המוזיקה הבריטית לאמן הבינלאומי של השנה |
| --- |
| אמן בינלאומי  1983–1985, 2022–הווה | קיד קריאול והקוקוסים (1983) ‏•‏‏ מייקל ג'קסון (1984) ‏•‏‏ פרינס אנד דה רבלושן (1985) ‏•‏‏ בילי אייליש (2022) ‏•‏‏ ביונסה (2023) ‏•‏‏ סיזה (2024) |
| הזמר הבינלאומי  1986–1993 | ברוס ספרינגסטין (1986) ‏•‏‏ פול סיימון (1987) ‏•‏‏ מייקל ג'קסון (1988) ‏•‏‏ ננה צ'רי (1990) ‏•‏‏ פרינס (1992) ‏•‏‏ פרינס (1993) |

| פרס המוזיקה הבריטית לזמר הבינלאומי הטוב ביותר |
| --- |
| 

|  |
| --- |
| מייקל ג'קסון (1989) • מייקל האצ'נס (1991) • לני קרביץ (1994) • פרינס (1995) • פרינס (1996) • בק (1997) • ג'ון בון ג'ובי (1998) • בק (1999) • בק (2000) • אמינם (2001) • שאגי (2002) • אמינם (2003) • ג'סטין טימברלייק (2004) • אמינם (2005) • קניה וסט (2006) • ג'סטין טימברלייק (2007) • קניה וסט (2008) • קניה וסט (2009) • ג'יי-זי (2010) • סי-לו גרין (2011) • ברונו מארס (2012) • פרנק אושן (2013) • ברונו מארס (2014) • פארל ויליאמס (2015) • ג'סטין ביבר (2016) • דרייק (2017) • קנדריק לאמאר (2018) • דרייק (2019) • טיילר, דה קריאייטור (2020) • דה ויקנד (2021) |

 |

| פרס המוזיקה של MTV אירופה לזמר הטוב ביותר |
| --- |
| 

|  |
| --- |
| בריאן אדמס (1994) ‏•‏‏ מייקל ג'קסון (1995) ‏•‏‏ ג'ורג' מייקל (1996) ‏•‏‏ ג'ון בון ג'ובי (1997) ‏•‏‏ רובי ויליאמס (1998) ‏•‏‏ ויל סמית' (1999) ‏•‏‏ ריקי מרטין (2000) ‏•‏‏ רובי ויליאמס (2001) ‏•‏‏ אמינם (2002) ‏•‏‏ ג'סטין טימברלייק (2003) ‏•‏‏ אשר (2004) ‏•‏‏ רובי ויליאמס (2005) ‏•‏‏ ג'סטין טימברלייק (2006) ‏•‏‏ אמינם (2009) ‏•‏‏ ג'סטין ביבר (2010) ‏•‏‏ ג'סטין ביבר (2011) ‏•‏‏ ג'סטין ביבר (2012) ‏•‏‏ ג'סטין ביבר (2013) ‏•‏‏ ג'סטין ביבר (2014) ‏•‏‏ ג'סטין ביבר (2015) ‏•‏‏ שון מנדס (2016) |

 |

 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007442253705171
* BIBSYS: 90702688
* BNC: 000054135
* BNE: XX876501
* BnF: cb12088047p (data)
* CANTIC: a10299695
* CiNii: DA10319188
* GND: 118711083
* ICCU: MILV222065
* ISNI: 0000 0001 1023 081X
* LCCN: n83133203
* LNB: 000152629
* MusicBrainz: f27ec8db-af05-4f36-916e-3d57f91ecf5e
* NARA: 10569140
* NCL: 005436456
* NDL: 00468849
* NKC: jn20000603166
* NLA: 35868345
* NLG: 295886
* NLK: KAC201114591
* NLP: a0000001182743
* NLR:
* NSK: 000066859
* NTA: 07025267X
* ORCID: 0000-0001-9720-2036
* RERO: 02-A012322955
* RSL: 000105241
* SELIBR: 211389
* SNAC: w64467gw
* SUDOC: 027644693
* Trove: 299259
* ULAN: 500260234
* VcBA: 495/216219
* VIAF: 27092134
* WorldCat: lccn-n83133203

 |